
Nezapamćena predstava »Hamleta« u selu Mrduša Donja općine Blatnik, održana u orga- 
nizaciji Mjesnog aktiva Narodnog fronta, Poljoprivredne zadruge i Mjesnog aktiva Partije, 
uz samoprijegoran rad i nesebično zalaganje ovih drugova: 


MATE BUKARICE rečenog BUKARE, upravitelja zadruge i sekretara Mjesnog aktiva Parti- 
je, u ulozi kralja Klaudija; 


MILE PULJIZA rečenog PULJE, predsjednika Mjesnog aktiva Narodnog fronta, u ulozi Polo- 
nija; 


ANĐE njegove kćeri u ulozi Ofelije; 

MARE MIŠ rečene MAJKAČE, seoske krčmarice, u ulozi kraljice Gertrude; 
MAČKA predsjednika Upravnog odbora Zadruge, u ulozi Laerta; 

JOCE ŠKOKIĆA rečenog ŠKOKE, seoskog momka, u ulozi kraljevića Hamleta; 
ANDRE ŠKUNCE seoskog učitelja, kao režisera predstave; 


ŠIMURINE komentatora i tumača predstave i ostalih seljaka i seljanki iz Donje Mrduše. 

PRVI DIO 


PRVA SLIKA 


Društvena prostorija Narodnog fronta u Donjoj Mrduši. Na zidovima vise zastave od papi- 
ra, parole ispisane nevještim rukopisom: Živija Narodni front, Naprid u nove pobjede, Svi u 
seljačke radne zadruge i sl. Prostorija je zapuštena. Na mnogim mjestima otpala je žbuka, 
stakla su razbijena, a umjesto njih stavljen je ambalažni karton. Između dva prozora vise 
Zidne novine. U pozadini je na povišenom mjestu stol prekriven narodnim ćilimom, a ispred 
njega dugačke drvene klupe na kojima sjede seljaci i seljanke. Kad se zastor digne, na po- 
zornici je graja. Seljaci živo razgovaraju. 


PRVI SELJAK: Ajde, Mile, počni jedanput, bogati! Nemam ja vrimena. Sutra rano tribam 
kukuruz brati. 


DRUGI SELJAK: Evo mi se prisvitla zalipila za klupu od čekanja! 


TREĆI SELJAK: Ja, budala, moga sam već sa ženom biti u postelji, umisto da tude sidim 
za ništa. 


ČETVRTI SELJAK: Šta čekaš, Mile, da ti pivci počnu kukurikati? Svi smo se mi umorili u 
polju. 

PULJO sjedne za stol: Evo, evo, drugovi, odma', vrag odnija i prišu! Drugovi i drugarice! 
Otvaram sastanak Mjesnog aktiva Narodnog fronta i predlažem ovi dnevni red. 
Prvo bi bilo, kako da kažem, kulturno-prosvitna aktivnost u našem selu. A drugo 
razno. Usvaja li se? 


PETI SELJAK: Pa si nas za to zva! Aj, lipo u božju strinu, ti i kultura i prosvita! 


ČETVRTI SELJAK: Šta će nama ta kreketačina! Stavi ti na dnevni red da se nabavi, met- 
nimo li, mehanizacija i motorizacija, a ne da se tute ubijamo od posla. Vidi ruku 
kakve su mi! 


PRVI SELJAK: Da se i ubijaš za što, nego za onih posranih sto kili kukuruza! 
DRUGI SELJAK: Može li se tom kulturom šenica pođubriti, a, Mile? 


PULJO: Molim vas, drugovi, malo tišine! Doći će na red i to vaše. Samo se strpite! Nemoj- 
te vi misliti da su kultura i prosvita, razumite me, ništo ki »muzla baba jarca«. To 
su napredne stvari, drugovi i drugarice, još kako... Eto, drugovi, prije rata se ona 
buržoazija nije brinula za nas seljake da bi nas, metnimo li, prosvitlila, nego nas je, 
razumite me, držala tute, u nikom mraku i neznanju, pa smo bili ki telad. A danas, 
drugovi i drugarice, naša narodna vlast stara se da budemo kulturni, da znamo, 
metnimo li, čitati i pisati, uvodi nam tute u selo higijenu, pa industrijalizaciju, letri- 
fikaciju, nacionalizaciju, emancipaciju i druge kulturne i prosvićene stvari. I mi, 
drugovi, moramo pripomoći nastojanju naše narodne vlasti, i sami se prosvićivati. 


TREĆI SELJAK: A oćeš li ti misto meneka kopati, ako se ja budem prosvićiva? 


PETI SELJAK: Dosta je nama tog prdekanja! Dajte vi učinite jedanput ništo, a ne uvik: 
drugovi, tribalo bi ovo, drugovi, tribalo bi ono! 

PULJO: Molim vas, drugovi, molim vas, molim vas... Evo, drug Mačak ima rič. 


MAČAK: Ovaj... kako da kažem... mislim da su niki drugovi malo skrenuli s linije. Ima ih 
tute koji nepravilno postavljaju da nama ne triba, stavimo kazti, kulturno-prosvit- 
ne aktivnosti. Ja bi kritikova dotične drugove i drugarice. Triba, drugovi, žaliti što 
su kultura i prosvita tute kod nas u zadnje vrime, stavimo kazti, pale dolika. Ja se 
pitam, drugovi, kako ćemo mi unapriđivati našu socijalističku poljoprivredu ako u 
namika ne bude prosvićenosti... 

TREĆI SELJAK: Ajde, Mačak, ne tamburaj! Otkad su te primili u Partiju, počeja si da glan- 
caš, a prije si socijalizmu sve bogove skida. 


PETI SELJAK: Najprije se ti prosvitli, pa onda namika dođi soliti pamet. 

DRUGI SELJAK: Bolje bi bilo da kažeš di su nestale zadružne pare, umisto da tute tareš 
jezik za ništa! 

MAČAK: Šta ja imam o tome kazti? Nisam ih ja uzeja. 

DRUGI SELJAK: Ne znam ja ništa ko ih je uzeja. Njih nema. 

MAČAK: Ti se ništo puno zalićeš, Šime. Moga bi dobit dvi po gubičetini. 

DRUGI SELJAK: Od koga? Od tebe? Aj, dođi samo, udri! 


PULJO: Drugovi, mir! Jesmo li na sastanku ili nismo, majku mu! Nećemo se tute, šta ja 
znam, fizikalno obračunavati. Sad govorimo o kulturi i prosviti, a ne o nikim, ra- 
zumite me, financijskim manjkavostima. Drug Mačak ima rič. Nastavi ti, Mačak, i 
ne slušaj nikog! 

MAČAK: Šta sam ono tija reći... Aha! Eto, drugovi i drugarice, kada smo se mi tute zadnji 
put kulturno i prosvitno uzdizali? Ima više od godinu dana da su ono drugovi iz 
Gornje Mrduše svirali u 'armonike i plesali narodna kola. I odonda ništa. A tribalo 
bi jedanput i mi da spremimo niku prestavu. I to, drugovi, prestavu u kojoj će izaći 
na vidilo, stavimo kazti, naša socijalistička stvarnost, ono šta je, metnimo li, pozi- 
tivno i ono šta je negativno. Pa kad naš radni čovik vidi taku prestavu, on može do- 
ći onom svom pretpostavljenom drugu i reći mu: Tako i tako, druže, ovo ti valja, a 
ovo ti jope ne valja. 

PRVI SELJAK: Ne triba nama nikakve prestave. Znamo mi i bez prestave šta kome ne va- 
lja. 

TREĆI SELJAK: Dok si iša magarcu iza repa, nije ti prestava ni na pamet padala! 

PETI SELJAK: Skini gaće, Mačak, pa onda govori! Bit će ti lakše. 

BUKARA: Dobro, en ti mliko Isusovo, šta je ovo! Jesmo li mi tute došli da slušamo ničija 
reakcionarna zafrkavanja, ili da donesemo nike zaključke? Ja mislim, druže Mile, 
da ne triba puno mudrovati. Oće li narod prestavu? Oće! Onda, brte, ima da se 
spremi, i kvit. A ako se to kome narodnom neprijatelju ne sviđa, eno mu vrata! Ne- 
ćemo mi nikoga moliti. 


Pauza. 


PULJO: Eto, drugovi i drugarice, čuli ste što je reka drug sekretar. Ja mislim da on pravil- 
no govori. Narod oće prestavu, i zato, brte, nema tute mile-lale, nego suči rukave 
bez diskusije! 

ČETVRTI SELJAK: Aj, dobro, vrag odnija i prestavu, neka bude. A reci ti meni ko će je 
spremiti. Tute su potribni pismeni i kulturni ljudi, koji će se, metnimo li, priobući, 
koji će izaći na pozornicu i prestavljati. Di ćete vi naći te ljude? 

MAČAK: Di ćemo naći ljude? A šta će nama ko? Sami ćemo, drugovi i drugarice! Evo, ja 
ću se prvi priobući i izaći na pozornicu ako triba. A prestavu će spremiti drug uči- 
telj. On je tute najpismeniji među namika. 

ŠKUNCA: Ne, ne, drugovi, oprostite! Molim vas da mene izostavite. Ja to nikad nisam ra- 
dio i... ne osjećam se sposoban. A osim toga, kao što znate, ja sam bolestan čovjek. 
Mene bole jetra. 


BUKARA: Ti se, druže učo, u zadnje vrime ništo puno izvlačiš od društvene aktivnosti. 
Ne iđe to tako. Ti si, druže, član naše socijalističke zajednice i ti moraš izvršavati 
obaveze koje narod prid tebeka postavlja. Ne možeš ti tute na račun džigerice iz- 
micati. Ko je mene pita boli li me šta kad je tribalo na bunkere ići! 


ŠKUNCA: Dobro, dobro, drugovi! Priznajem. Bio sam malo isuviše ličan... Pa da, imate vi 
pravo, džigerica je sasvim privatna stvar, i trebalo bi je zanemariti kad se radi o 
narodnim interesima. U redu, spremit ćemo predstavu. 

PULJO: Pa kud ćeš, brte, nego je spremiti. Ti si tute, razumiš li me, učen i školovan čovik. 
Ko bi drugi... Nego reci, šta bi mi mogli onako da dajemo, a? 

ŠKUNCA: E, drugovi, nemojte opet tako, bogamu! Nisam ja sveznajući. Dajte mi malo 
vremena... da razmislim. Ne može se to ovako... naprečac. 

ŠIMURINA: Molija bi za rič! 

PULJO: Evo, drug Šimurina se javlja za rič. 

ŠIMURINA: Drugovi i drugarice! Vi svi znate da ja nisam ni učen ni školovan čovik. Ja se 
ne razumim u te, kako bi reka, kulturne i prosvićene predmete, a jope nikako tija 
bi da vam stavim tute jedan pridlog. Prije dvi godine bija sam u Zagrebu, kad me 
uno drug predsjednik posla da zagrebačkoj »Vinariji« prodam dvista ektolitara vi- 
na. I kad sam ja tako lipo svršija posal i potpisa sve une formulacije šta i' je tribalo 
potpisati, jedan mi drug iz »Vinarije« veli: »Aj ti, druže, s namikare večeras u teja- 
tar.« A tejatar, drugovi i drugarice, to vam je nika velika kućetina di se svaku večer 
daje nika prestava, ki u nas tute za narodni praznik. 

PRVI SELJAK: Pa jesi li iša? 

ŠIMURINA: Vidi njega! Kako neću ići kad me čovik zove... i kad je un to reka, ja, ne budi 
lin, poša s njima. I moj brte, da ste vi vidili toga čuda! Uša vam ja, a uno svitlo ki 
usrid bila dana od puste letrifikacije šta je unutra. A svita ki u tri naša sela. I nike 
katrige šta skaču gorika udma čim se digneš s nji'. Nema... stani-pani! 

DRUGI SELJAK: A kako se zvala prestava? 

ŠIMURINA: Čekaj, majku ti božju... jest... Pari mi se da se zvala »Omlet«. 

ŠKUNCA: Nije »Omlet«, nego »Hamlet«. 

ŠIMURINA: Muči ti, učo, ne prekidaj me! Omlet ili Amlet, šta nije isti belaj? I eto, drugovi 
i drugarice, ta mi je prestava ostala nikako u pameti, pa sam tija pridložiti da je i 
mi dajemo. 

ŠKUNCA: Što? »Hamleta« da dajemo... pa ti si lud? Ti ne znaš šta govoriš. 

PULJO: Nemoj ti tako druže učitelju! Neka si ti svršija škole, ti tute, razumiš li me, nepra- 
vilno postavljaš. Drug Simurina samo pridlaže, a mi smo tute da bi taj pridlog, ra- 
zumiš li me, stavili na diskusiju. 

MAČAK: Ja mislim, drugovi, da bi drug Šimurina moga onako u dvi riči pripoviditi šta je 
vidija tute u toj prestavi. Da znamo je li taj, kako se zove, Amlet, iđe, stavimo kazti, 
u naš sektor ili ne iđe. 

ŠIMURINA: Oću, drugovi, kako da neću! Eto, da vam pravo kažem, ni sam ne znam što 
sam sve tute vidija. Izašlo ti, moj brte, pustoga svita na pozornicu, i sve u nikim 
odorama kakve ne nose ni seljaci ni gospoda. Ne moš pripoznati jesu li u gaćama ili 
bez nji'. Pa ti se dadoše u niko skakanje i deračinu, i na koncu ti se pobiše između 
sebe svi, i muško i žensko. I kada sam se diga da idem kući, na pozornici ti ostaše 
ležati sami mrtvaci. Velim vam, takvog čuda još nisam vidija u svome viku. 

BUKARA: Nemoj ti, druže, da nam pričaš ovako, idi mi - dođi mi. Nego lipo, po redu: Naj- 
prije je drugovi, bilo to, pa onda to, pa onda to... 

ŠIMURINA: Dobro, druže Mate, kad ti veliš, dobro! E, pa, drugovi, kad baš oćete, prestava 
je išla ovako: Najprije je bija jedan kralj. Dobar kralj, napredan, socijalistički ori- 
jentiran. Dušu bi da za radni narod i sirotinju. I taj je kralj, drugovi, ima brata koji 
je bija niko i ništa, neprijatelj naroda, ljuta reakcija. Pa kad je un jedanput spava u 
polju, dođe ovi njegov brat i ne budi lin, ulije mu ništo u uvo, razridi mu moždane i 
na mistu ga usmrti. I unda, kad je to napravija, počeja se meračiti na njegovu udo- 
vicu. A una, vraga izila, u prvo se vrime nikako šticavala i pravila se ki da joj se ne 
rači. Pa sve tako, oću li, neću li, drž' ovamo, drž' onamo, un ti nju priokrene, š njo- 
me u postelju i sutradan ti se una lipo š njime vinča. 

TREĆI SELJAK: Vidi kurve, sriću joj vrag odnija! Ženo, sve ste iste, majku vam božju! 

MAJKAČA: Nego šta si tija! Misliš da će ti se žena ubiti za tobom kad te vrag odnese! 


MAČAK: Tako ti je to, moj brte! Nema ti u ženi vire. Privarit će te i s reakcijom kad joj 
dođe škerac. 

ŠIMURINA: A ovi napredni kralj šta je na pravdi boga poginija ima je, drugovi i drugari- 
ce, sina koji se zva Amlet. Amlet je bija kršan momak, i ima je curu Omeliju, koja je 
bila ćerka jednog kraljevog namištenika šta je bija tamoka ništo, kako bi vam reka, 
ki drug knjigovođa Jure u zadruzi. Da ste vidili tu Omeliju! Cice, drugovi i drugari- 
ce, to nisu bile cice, nego dva pokala krvi Isukrstove. A pozadina joj je stala isto ki 
zadnje kolo na zadružnom traktoru. Jo, drugovi i drugarice, da mi se š njome bilo 
povaljati nigde u slami, volia bi nego da me stavite za predsjednika kotara. 

ANĐA: 0, svu ti sriću vrag odnija, reći ću ti ja ženi šta govoriš. 

MAJKAČA: E, neš ti! Valjat će se u slami s takvom belecom pored kraljevog sina! 

ŠIMURINA: I unda, drugovi i drugarice, kad je Amlet vidija da mu je ćaća poginija i da 
mu se mati počela magaretati, bacija ti se u velike tuge. I tako je un jedne noći od 
puste žalosti đisa po kući gorika-dolika, kad ti se ujedanput priženta isprid njega 
nika laprdina, niko plašilo, šta ti ga ja znam. A Amlet, jadnik umra od stra', drugovi 
i drugarice, i da će pobići, ali mu uno čudo veli: »Ne boj se, Amlete, sine moj! To 
sam ja, tvoj ćaća, šta ti ga je na privaru usmrtila una nesreća, una lupetina od stri- 
ca.« I tute mu un sve lipo ispripovidi kako je bilo, pa mu još reče: »Eto, Amlete, sad 
kad sve znaš, ne daj mu pasjemu sinu da uživa narodne trude! Probi ga, marvu, no- 
žem, nek mu udma džigerica ispadne vanka! A unoj kurvi materini šta se š njime 
spetljala daj dvi po gubici da je udma vrag odnese.« 


TREĆI SELJAK: Samo dvi po gubici! DA bi joj ja boga da je meni to napravila! 

MAJKAČA: Aj, k vragu blesav! Šta je ona jadna znala s kim ima posla! 

ČETVRTI SELJAK: E, da! Da je znala, sigurno ne bi! Puno je ona birala s kim će kad joj se 
suknja pomamila. 

ŠIMURINA: I jedanput tako bane ti kod Amleta nika kulturno-umjetnička sekcija šta iz- 
vodi priredbe. A u njoj su bili sami prestavnici radnika i seljaka. I Amlet, ne budi 

lin, napravi š njima jedan, kako bi reka, leteći sastanak, pa im udari u govoranciju: 
»Te drugovi i drugarice ovako, te drugovi i drugarice onako! Vi tribate prid kra- 
ljem podići demonstraciju i lipo mu drito u lice, kako bi reka, ukazati na sve njego- 
ve nepravilnosti.« I moj brte, uni ti, ni pet ni šest, izašli prida nj. Pa kad ti podigoše 
dreku: Te doli kralj i njegova klika, te nećemo monarhiju, te ovo, te ono, i kad se 
počeše beljiti i kreveljiti na nj, un više nije zna di će. Pripa se, pobiga, i sakrija se 
nigdi di ga crni đava ne bi pronaša. 
MAČAK: Nek moli boga što mu ja tute nisam bija! Ne bi on meni tako lako majci pobiga! 


ŠIMURINA: I unda je Amlet upa materi u sobu. A una se uprav spremala leći, pa je bila u 
nikoj tankoj košulji, tako da se sve kroza nju vidilo... Ono, drugovi i drugarice, istini 
za volju, je bila stara koka, ali jope, bilo je tute i friškoga mesa, nema, mrtvac bi se 
osladija! A u sobi je još bija i ćaća od Omelije, pa kad je Amlet uša, un ti se sakrije 
iza nike krpetine. 

PRVI SELJAK: A šta je on tute radija? 

ŠIMURINA: Vidi budale! Šta će š njome raditi kad je gola u postelji! Neće valjda boga mo- 
liti... I kad je, drugovi i drugarice, Amlet uša, una ti je krpa zamrdala, a un ti izvuče 
niku sabljetinu, pa ti Omelijina ćaću njome raspara isto ki mijur i svu mu drobinu 
vanka prospe. A unda se okrene materi i reče joj: »Ti si majko, imala muža, čovika 
na svom mistu. A sad, kad je un umra, počela si da se drocaš sa svakom štracom 
koja se prilipi za tebeka. En ti mliko Isusovo, takve kurvače ki šta si ti još bog nije 
upamtija!« 

TREĆI SELJAK: E, usta mu se pozlatila! Šta joj nije da još dvi trisketine, da joj odma glava 
poleti! 

MAJKAČA: A bože, šta sve čovik neće doživiti od svoje rođene dice! Pa kad mi kažu zašto 
i' nemam! 

ŠIMURINA: I unda, drugovi i drugarice, kad je Omelija vidila da joj je Amlet ubija ćaću, 
nije više tila da mu dade blizu sebeka, da se š njome, kako bi reka, malo pošali. I 
kad je tako prošlo niko vrime, njojzi ti zagori ispod suknje, pa se pridomisli. Ali sad 
un nije tija, nego joj reče: »Slušaj ti, Omelijo! Aj ti kod fratara, pa se š njima prnde- 
caj, ane sa mnom!« A una kako je bila napredna cura, nije tila da iđe kod fratara, 
drugovi i drugarice, nego ti skoči u niku lokvetinu i udavi se. 


MAJKAČA: A ko joj je kriv kad je blesava! Ne bi ja za njim ni zaplakala kad je taki, pa nek 
je on kraljev sin! 

ANĐA: 0, vrag mu dušu odnija! Najprije jadnu curu upropastiti, pa je posli ostaviti! 

ŠKUNCA: Dobro, drugovi, molim vas čemu služi čitava ova komedija? Ne mislite, valjda, 
»Hamleta« spremati! Imate li vi uopće pojma o čemu mi raspravljamo? Taj je ko- 
mad napisao Šekspir, najveći engleski pisac... 

BUKARA: Nemoj ti, druže učo, nama soliti pamet. Nismo mi pali s kruške. Šta ti misliš, 
ako je on tamo iz nike kapitalističke Engleske, da je zato bog! Stali smo mi na rep 
Švabi, pa ćemo i tom Englezu. 


ŠKUNCA: Ali, druže sekretare, budite pametni! Znate li vi kakve su to komplicirane ulo- 
ge? Tu se i profesionalni glumci katkad slome. A dajte, obazrite se malo oko sebe, 
molim vas, pa mi recite tko je tu uopće u stanju da se pojavi na pozornici. 

BUKARA: Ma čekaj! Za koga ti nas držiš, učitelju? Ko je u stanju da se pojavi, veliš. Evo, 
en ti krv Isusovu, ja ću se pojaviti ako niko neće. I drug Puljo će se pojaviti. Kad 
smo mi mogli cilu borbu izniti na svojim leđima, možemo i tu prestavu. 

MAJKAČA: Ajde, ajde, nećemo sad tute vas slušati! Puštite čovika neka pripovida, da ču- 
jemo šta je bilo dalje! 

SELJACI: Da čujemo, da čujemo! Oćemo Šimurinu! 

ŠIMURINA: I unda, drugovi i drugarice, kad je kralj vidija sve to, počeša ti se malo otra- 
ga. I jedanput tako izađe ti Amlet prida nj, pa mu reče... 


Otvaraju se vrata s lupom i na pozornicu upada ŠKOKO. 


ŠKOKO: Je li tute oni Bukara? 

BUKARA: Jesam, evo me. Šta oćeš? 

ŠKOKO: Tražija sam te po cilom selu. Rekli su mi da si tute... I dobro da si tute... da svi 
čuju. Jutros je došla milicija na našu kuću. Odveli su moga ćaću... vezanog. Čuješ li... 
vezali su ga ki nikog bandita. 

BUKARA: Pa šta to meni govoriš? Šta se to mene tiče? 

ŠKOKO: Još kako te se tiče! Ti si ga da zatvoriti... I sad ćeš mi, tute, ovako prid svima, reći 
zašto. Šta je napravija moj ćaća da ga milicija triba vezanog u zatvor goniti? 

BUKARA: Šta je napravija? To pitaj svoga ćaću nek ti on kaže. 

ŠKOKO: Ne, ne, njega ja nemam šta pitati. Tebe oću da čujem. 

BUKARA: Ja nisam dužan da tebi polažem račune. 

ŠKOKO: A ja tebi velim da ćeš mi reći. Reći ćeš, en ti rane Isusove, ili nećeš izaći iz ove 
sobe! 

BUKARA: Ma gledaj, bogati, on mi priti! I to meni, meni, on, jedan zečji isprdak! A znaš li 
ti da si ti još vonja po pišu kad sam ja sa strašnijima od tebeka izlazija na kraj. 
ŠKOKO: Zadnji put te pitam. Zašto si u zatvor posla čovika kome nisi vridan ni petu poli- 

zati? 

BUKARA: Čujete li ga, drugovi i drugarice, šta govori? Ja posla u zatvor? Jesi li ti pijan, 
Joco? Šta sam ja, sud ili milicija, da imam vlast ljude zatvarati! Može li tamo u gra- 
du oni tvoj direktor u fabrici tebe zatvoriti? 

ŠKOKO: A dobro, kad su ti tako čiste ruke, šta ne govoriš? Šta mučiš? 

BUKARA: Za tvog bi ćaću bilo bolje da mučim. Ali kad si toliko bezobrazan... onda nek se 
čuje... U zadružnoj se blagajni našlo deset milijuna manjka. Niko osim tvoga ćaće 
nije imao ključ od blagajne... Eto, sad znaš šta je napravija. Pronevjerija je zadruž- 
ne pare. 

ŠKOKO: Lažeš, pasji rode! 

BUKARA: Ako lažem ja, ne laže komisija koja je prigledala zadružne knjige i blagajnu. 
Evo, ako oćeš, ja ću ti pokazati sve prihode zadruge u zadnjih par godina, pa onda 
pogledaj koliko se para našlo u blagajni. Deset milijuna tute manjka, brajko moj! 
Deset milijuna! Di su nestale te pare, a? Di su nestale, pitam ja tebe. 

PULJO: Drugovi, ja mislim da ovo nije misto za takve stvari. Ovo je sastanak Narodnog 
fronta, a ti, druže Joco, eno ti zadruga, pa tamo, razumiš li me, to raspravi. 

BUKARA: Eto, sad vidiš ko kome može petu lizati. Dok sam ja pušku nosija i dok su meci 
oko mene ki muve letali, tvoj ćaća je guzicu kraj peći grija. I sad bi tija na milijuni- 
ma da leži, a ja da lozu brstim. 

ŠKOKO: Šta se tute prsiš! Ko si i šta si ti? Govnu brat. Misliš da ja ne znam kako si ti puš- 
ku nosija. Ako si je triput ispalija kroz cili rat, i to u zrak, bilo bi još i bože pomozi... 

PULJO: Drugovi, ja predlažem da drug Šimurina nastavi svoju diskusiju o Amletu! 

SELJACI: Tako je! Neka nastavi! 

ŠIMURINA: I unda, drugovi i drugarice... 

ŠKOKO: Čekaj! Stani! Nek se još i ovo čuje... Ja ne znam di su nestale pare. Ali moj ih ćaća 
nije uzeja, to sam siguran. Niko ih je tute među vamika zdipija. I ja vam svima ve- 
lim da ću tražiti toga lupeža. Tražit ću ga i naći. A kad ga nađem, en ti milost Isuso- 
vu, mali prst neće ostati od njega! 


Ode. 


BUKARA nakon pauze: Eto, drugovi i drugarice. sad recite po duši šta sam ja tute kriv! 
Komisija je našla manjak, upravni je odbor odlučija da ga se prida sudu, a ja sam 
samo izvršija odluku upravnog odbora... K vragu i zadruga, i blagajna, i uprava, i 
sve zajedno! Čovik bi tija sve najbolje, izmuči se ki stoka, i onda mora još na kraju 
govna isti! 

PULJO: Ajde, Mate, umiri se, bogati! Ko sluša ludog čovika šta baljezga. On je berlav isto 
ki ćaća mu. 

MAČAK: Nemoj ti, druže Mate, ništa brinuti. Imamo mi u tebeka povjerenja. 

BUKARA: Ma gledaj ti samo kako on pljuca po meni, po jednom prvoborcu! I to da je ko, 
nego jedan... jedan... kozji brabonjak! 


MAČAK: Pusti, druže Mate, znamo midobrokositijakosuoni njegov ćaća! 


MAJKAČA: Ajde, dosta je toga! Nismo mi tute došli da slušamo vaše svađe! Šta se to nas 
tiče? Ajte u birtiju pa se tamoka svađajte! Ja oću da čujem šta je bilo s Amletom! 

SELJACI: Amleta... Amleta... Oćemo Amleta! 

ŠIMURINA: I unda, brte si ga moj, kralj ti se spremija da Amletu grkljanicu pristriže. E, 
ali ni Amlet nije bija tako blesav... 

PULJO: Dobro je, Šimurina! Ne triba više da pripovidaš. Šta je bilo dalje, vidit ćemo kad 
bude prestava. Drugovi i drugarice! Prestava koju je predložija drug Šimurina 
usvaja se. A ti, druže učitelju, ja ti isprid Narodnog fronta stavljam u zadatak da 
nađeš knjigu di je taj Amlet, kako bi reka, ubiljegovan i da ga, razumiš li me, lipo 
spremiš. Možeš uzeti koga god oćeš među namika da ti, razumiš li me, tamo pre- 
stavlja. Eto, tako! Ovim je sastanak završen. 


Graja. Seljaci se razilaze. 


ŠKUNCA Šimurini: A moj Šimurina! Da ti znaš koliko bi bio zaslužan za kulturu da nisi 
baš u Zagreb išao vino prodavati! 


ŠIMURINA: A šta ja mogu, učitelju! Nisam ni ja kriv šta se kultura o mene očešala! 


Svršetak prve slike 

ČUJE SE RADIOEMISIJA 


Po svemu sudeći, socijalistički preobražaj našeg sela, predviđen Petogodišnjim planom, 
već je pokazao značajne rezultate. Na gotovo čitavom teritoriju Dalmatinske zagore 
formirane su seljačke radne zadruge, koje, zahvaljujući pravilnom ideološkom usmjera- 
vanju seljaka od strane partijskih organizacija toga kraja, stječu svakodnevno sve veći i 
veći broj članova. Iako se radi o krševitom i besplodnom terenu, ovdje već danas ima 
nekoliko velikih poljoprivrednih poduzeća, od kojih je najveće, u selu Mrduša Donja, u 
protekloj godini ostvarilo brutto prihoda u visini od oko 50 milijuna dinara. S obzirom 
da mnoge od zadruga, u okviru mjera unapređenja naše socijalističke poljoprivrede, 
ulažu velike napore u poboljšanju produktivnosti uvođenjem mehanizacije, poljopri- 
vrednih strojeva, traktora i sl., očekuje se da će prihod ove godine biti dvostruko veći. 


Inspirirani velikim primjerima heroja socijalističkog rada u kolhozima i sovhozima brat- 
skog Sovjetskog Saveza, članovi poljoprivrednih kolektiva ovog kraja nastoje nesebič- 
nim radom i zalaganjem premašiti normu koja je za ovu godinu planirana. U njihovim 
redovima već sada djeluju brojni novatori i racionalizatori, koji pronalaze nove, efikas- 
nije načine uzgoja pojedinih kultura, osobito vinove loze i kukuruza. U okviru mjera in- 
dustrijalizacije i elektrifikacije, predviđenih Petogodišnjim planom, ove je godine u 
osam sela uvedena električna struja, a pet sela dobilo je vodovodne instalacije, zahvalju- 
jući dobrovoljnim radnim akcijama mještana, što svjedoči o pravilnom ideološkom dje- 
lovanju partijskog rukovodstva, kao i o izgrađenoj socijalističkoj svijesti kod stanovni- 
štva ovog kraja. Općenito bi se moglo reći da je već danas životni standard ovdje u od- 
nosu na staru Jugoslaviju porastao za 70%. 


Usprkos velikoj angažiranosti oko izgradnje i obnove, stanovništvo Dalmatinske zagore 
nije zanemarilo ni kulturno-prosvjetni život. Zalaganjem Mjesnih odbora i rukovodstva 
Narodnog fronta, u svim selima otvaraju se analfabetski tečajevi, tako da je nepismenost 
stanovništva smanjena od 65%, kolika je bila u staroj Jugoslaviji na svega 23%. Osim 
toga, već sada u mnogim selima djeluju kulturno-umjetničke družine, koje nedjeljom i 
narodnim praznikom izvode priredbe i tako pridonose podizanju kulturnog nivoa i jača- 
nju socijalističke svijesti u redovima seljačkih masa. Tako je npr. Seljačko kulturno-um- 
jetničko društvo »Naprijed« iz Gornje Mrduše u čast 1. maja izvelo šaroliki program 
borbenih pjesama uz pratnju harmonike i nekoliko narodnih kola, dok je dramska sekci- 
ja istog društva izvela jednočinku »Trijumf naroda«, koju je s velikim interesom pratilo 
nekoliko stotina seljaka, od kojih je većina došla pješke iz susjednih sela isključivo radi 
toga da bi sudjelovala u općenarodnom veselju. Slična kulturno-umjetnička društva 
formirana su već i u mnogim drugim selima Dalmatinske zagore. 

DRUGA SLIKA 


Scena ostaje neizmijenjena. Ulazi ANĐA, a nešto iza nje ŠKOKO. 


ŠKOKO: Di si, Anđe, raju moj! Nema te ništo viditi u zadnje vrime. Samo kutriš u kući i 
skrivaš se od meneka, ki da sam ti posta težak za oči. 


ANĐA: Aj, k vragu tamo, znaš! Šta misliš da ću ja za tobom trčati? Oću! Nisam poberlavi- 
la! Ne bi da zlato prosipaš za sobom. Tamo si se zapleja u nike svađe s onima iz za- 
druge, pa si i zaboravija na me. 


ŠKOKO: Nisam, Anđe, tako mi divice Marije! Eto, svaki put kad ti prođem ispred kuće, u 
vas glas zapivam ne bi li ti na ponistru izašla, a tebe, brte, nigdi pa nigdi. 
ANĐA: Nako ima zdravlja i sreće, ti i oni ko ti viruje! 


ŠKOKO: Anđe, svetu ti nedilju, Anđe! Da je tebi znati kako se užgem čim mi ti blizu do- 
đeš! 


Uštine je za bedro. 


ANĐA vrisne: Aaaaaa! Svu ti sriću vrag odnija, tebi i bogu ti! Biž' ća te ručerde od mene- 
ka! Nisam ja nika kurvača da ćeš ti mene štipati. 


ŠKOKO: Anđe, lipa moja... Kad bi me samo malo puštila na se, bilo bi ti lipše nego da 
primiš sveti sakramenat. 


ANĐA: Oću! Takvu finu osobu ki šta si ti! Baš sam poludila! Eno ti ona Majkača, pa nek te 
ona na se pušta. 


ŠKOKO: Šta će mi Majkača? Ja bi se uza te bolje ugrija. Reci, Anđe, zašto me nećeš. Vidi 
me, šta mi fali? Imam sve one lipe stvari šta curama tribaju. 


ANĐA zasrami se: E, baš lipe! Drži ih dobro da ti ih ko ne ukrade. Da je meni do nji", snaš- 
la bi se ja već odavno. 


ŠKOKO: A zašto si me onda zvala vamo? 

ANĐA: Ja te zvala! Zva te učitelj, isto ki meneka. 

ŠKOKO: Učitelj? A zašto? 

ANĐA: Pa eto... Zbog one prestave... Amlet. Ja i ti ćemo prestavljati, znaš! Ti ćeš biti Am- 
let, aja Omelija. 

ŠKOKO: A dobro, šta su taj Amlet i ta Omelija jedno drugome, a? 

ANĐA: Pa... kako da ti kažem... Lipo se gledaju. 


ŠKOKO: Aha! To se oće! Od sada pa unaprid ja nisam više koji jesam, nego sam ti, brte, 
Amlet... A reci, je li se tute u prestavi taj Amlet i ta Omelija dikad u slami valjaju? 
Ako se ne valjaju, znaš, neću prestavljati! 


ANĐA: 0, vraga ti izija, uvik ti je ta slama u glavi! 

ŠKOKO: Anđe, dušo, kad te vidim ovako bublastu, šta mi drugo može doći u glavu... A 
oćemo li sami nas dvoje tamo prestavljati, ili ih ima jošte? 

ANĐA: Ma kakvi sami! Tute su još i moj ćaća, i Bukara, i Majkača, i Mačak, i Šimurina... 

ŠKOKO uozbilji se: Šta, šta, šta, šta! Šta mi to odma nisi rekla? Oprosti, Anđe, svaka čast 
tvome ćaći, ali ja tute ne mogu prestavljati. Reci učitelju da mu fala lipa što me iza- 
bra, i... neka nade nekog drugog. Zbogom! 


Hoće otići. 


ANĐA poleti za njim: Čekaj, Joco, stani! Kaži mi zašto, za ime božje? 
ŠKOKO: Ti znaš, Anđe! Oni su moga ćaću strpali pravednog u zatvor. Ne mogu ja š njima 
izvoditi tute nike... šta ja znam... kerefeke. 


ANĐA: Joco, nemoj otići, tako ti divice Marije! Nemoj zbog meneka. Znaš da mi ćaća ne 
da u zadnje vrime nikud dalje kuće. Ovo je jedino misto di se možemo naći. Ako 
odeš, nećemo se dugo viditi. 


SKOKO: A zašto ti ćaća ne da da se sa mnom vanka nađeš? Čime sam se ja to njemu za- 
mirija? Pa on mi te obeća... 


ANĐA: Ma nisi se ti njemu ništa zamirija. Eto, on je reka učitelju da te uzme za Amleta. A 
nagovorija je i Bukaru kad se bija usprotivija. Ne bi to sve činija da ima šta protiv 
tebe. Nego znaš kakvi je. On ne voli da se sastajemo prije vinčanja... Ostani, Joco, bit 
će nam lipo! Ti Amlet, a ja Omelija... 


ŠKOKO: Ali kako ću ja to... Razumi me, curo... Šta će reći moj ćaća kad čuje da ja š njima 
prestavljam... Imat će pravo da mi u gubicu pljune. 


ANĐA: A šta će biti, ako se moj ćaća razljuti na te zato šta si otiša, pa mi ne da da se s to- 
bom vinčam, a? Kad njemu skoči u glavu, svašta tute može ispasti... Joco, molim te... 
meni za ljubav... 


Pauza. 


ŠKOKO: Aj, dobro, ostat ću... Ali to je samo zbog tebe, da znaš! 

ANĐA: Joco... reci, Joco, oćeš li me zbilja vinčati, ili to samo tako govoriš. 
ŠKOKO: A reci ti prije jesam li ti drag. 

ANĐA: Pa... Nisi mi mrzak! 


ŠKOKO: Više volim to čuti, Anđe, nego da milost božja kane u me... Daj da ti malo išču- 
pam tog debelog mesa! 


Hvata je. 


ANĐA otima se: Biž ća k vragu od meneka! Šta radiš? Jesi li poberlavija? 

ŠKOKO diže joj suknju: Pušti me bar da zeru povonjam! 

ANĐA bježi: O, sriću ti vrag odnija, ostavi me na miru! Šta si tute navalija ki jarac? 

ŠKOKO stigne je i pljesne po stražnjici: Anđe, krunu ti Gospinu, šta si guzata! 

ANĐA vrišti: Aaaaaa! Kuga na te došla, beštijo! Plješći one svoje kurvetine šta za njima 
trčiš po vas dan, ane meneka... Pazi! Neko iđe! 


Ulaze PULJO, ŠKUNCA, BUKARA, MAČAK i ŠIMURINA. 


PULJO: Samo naprid, drugovi! Oće li odgovarati ovo, učitelju? 
ŠKUNCA: Pa, za nevolju dobro je i ovdje. 


e-Lektire 


lektire.skole.hr 


Ivo Brešan | Predstava Hamleta u selu Mrduša Donja 16 


Bukara glasno podrigne. 


ŠIMURINA: Šta si to, druže Mate, pokvarija želudac? 


BUKARA: Ma nisam ga pokvarija, nego sam se priija. Sinoć je ovi Mačak zakla janjca, pa 
je zva meneka i Milu. I drž 'vamo, drž 'namo, nas tri smo ti, brte, potarašili cilo ja- 
nje i popili deset litara vina. Pa mi danas vas dan od toga ništo unutra krči, vari se, 
primeće, šta ti ga ja znam. I niki zrak izlazi iz mene i gorika i dolika. Vidi štumak, 
kako mi se naduja! 


Razgrne košulju i pokaže golu, dlakavu trbušinu. 


PULJO: Neka, neka, nije mi te ža', kad nisi ija ki čovik, malo po malo, nego si se, razumiš 
li me, prižderava ki prase. Tri dila si ti sam poija. 

BUKARA: Nego šta si tija, da ga milujem onako po gospodsku ki ti: komadić po komadić, 
pa pinjurom u usta. Tako, brte, ide buržoazija. Ja ti volim kad ga šakom zgrabim, en 
ti suze Gospine, pa ga iščupam iz janjca i onda trgnem zubima. A svaku malo zali- 
jem čašom vina. To je iće, ane ono čvokanje pinjurom ki kokoš kljunom! 


Ulazi MAJKAČA. 


MAJKAČA: Ajme meni, zakasnila sam! Oprosti, druže učo! Znaš kako je, birtija puna svi- 
ta, pa dok ih sve istiraš, dok zatvoriš, nikad kraju! 


BUKARA: Di si, udovice, rano moja! Svaki put kad uđem u tovernu, ja ti bacim pogled, a ti 
mene ni abada! 


MAJKAČA: 0, vraga ti izija laživog! 
BUKARA: Odi vamo, sidi tute kraj meneka, neće ti biti krivo. 


Ona sjedne kraj njega, a on je obujmi oko pasa. 


Bogami si, udovice, tute u pasu dobro ekonomski osigurana! 

MAJKAČA: Ma pušti me! Imaš ti kod kuće i jaču ekonomiju. Žena ti je šira od meneka. 

PULJO: Da počnemo, drugovi! Ja nemam puno vrimena. Ima poslova sutra u polju. 

SVI: Da počnemo! Nego kako! Šta imamo čekati! 

ŠKUNCA: Dobro, drugovi! Neću duljiti. Vi svi znate moj stav. Međutim, bez obzira na nj, 
ja sam svoj zadatak izvršio. Nabavio sam dramu, i već sam je otipkao u nekoliko 
primjeraka. Ali prije nego počnemo, ja bih vam još jednom skrenuo pažnju da ko- 
mad nije za nas. Suviše je težak. I, ako vi pristajete, još ima vremena da ga promi- 
jenimo... 

MAČAK: Šta imamo sad minjati? Ovo ili nešto drugo, isti je belaj. 

PULJO: Na sastanku Narodnog fronta odlučili smo Amleta. I šta ćemo sad tute prasicu 
sedlati! 

BUKARA: Nego kako! Ili kuj, il' ne mrči gaća! 

ŠKUNCA nervozno: U redu, drugovi! Kad je tako, onda molim! Vi ste, druže Mate, kralj... 
vi ste, drugarice Maro, kraljica Gertruda... 

PULJO: Vidi, vidi, bogati, udovica, pa trudna! 

ŠKUNCA: ... vi ste, druže Mile, Polonije... 

MAJKAČA: Eto ti na! Ako sam ja trudna, a ti si zato pola nje. 

ŠKUNCA Škoki i Anđi: Vas dvoje ste Hamlet i Ofelija... Ti si, Mačak, Laert... 

MAČAK: Ja, znači, lajem... vau, vau... 

ŠKUNCA: ...a ti si, Šimurina, Horacije... 

ŠIMURINA: Šta sam ja? 

ŠKUNCA: Horacije. 

MAČAK šapće mu u uho: Odi, odi vamo, da ti kažem šta si. 

PULJO prilazi im i sluša: Šta, šta, šta... Pa da šta je nego Kuracije! 

ŠKUNCA dijeli im skripta: A sad da vidimo! Probat ćemo ovako nasumce. Eto, recimo, 


scena između kralja i Hamleta iz prvog čina. Stranica 20, molim! Počnite, druže se- 
kretaru! Vi ste kralj. Odavde. 


Pokazuju mu. 


BUKARA: Šta, da čitam, je li? Makni se, Mare, tamo, daj mi mista... Čita monotono i ne- 
spretno. »Za tvoju čud je dično, Hamlete, i nježno je što tim tugovanjem toliko čas- 
tiš oca svojega...« Odnija ga vrag šta je zapetljan! Šta ne može reći u dvi biside, ki 
čovik čoviku: Lipo je, brte, od tebe šta se toliko kidaš za ćaćom... Čita: »Al treba 
znati da je i tvoj otac izgubio svog oca, a i njegov je izgubio svog...« Ma nemoj mi 
reći! U velike li si mi ti mudrolije udarija! Pa kud će, brte, nego ga izgubiti? Lipo li 
bi to bilo da mi ćaća onako star i nemoćan jošte sidi za kominom u kući, i da je š 
njime još i njegov ćaća i njegovoga ćaće ćaća. Moga bi k vragu koliko sam dug i ši- 
rok... Čita: »To je grijeh spram neba, grijeh spram mrtvih i grijeh protiv prirode i 
ludost spram ra-razuma, što zbori sve o smrti o-ta-ta-otaca i od prvog mrtvaca pa 
sve do onog, što je danas umro, do-dovikuje nam: Tako mo-mora biti...« E, tute mu 
ga ne razumim ni crne ni bile. Ma pogledaj, molim te, šta je on ovde nadrobija: te 
nebo, te mrtvi, te priroda, te ludost, te razum, te smrt, i onda ti na koncu još veli: 
»To mu ga tako mora biti!« Jesi li ti ono učitelju reka da je to niki veliki čovik? Meni 
se pari da njemu nisu sve daske na mistu. 


ŠKUNCA: Samo vi, druže sekretare, hrabro nastavite! To su za sada još ovako... sitne po- 
teškoće. 


BUKARA čita: »Al istrajati tvr-do-gla-gla-gla...« nek iđe u božju mater, i on i ko mu je da 
pero u ruke! Nije to, brte, za svakoga! Ovo ti je, moj učitelju, nika budalina. Ne moš 
ga uhvatiti ni za glavu ni za rep. 


ŠKUNCA smije se trijumfalno: A što ja mogu drugovi? Ja sam vam odmah rekao da je 
tekst pretežak. 

BUKARA: Ne, ne, ti si se privarija, učitelju. Ništa tute nije teško. Nego, brte, kad si pis- 
men, lako te čitam, a kad si nepismen, ne mogu nikako. Eto, to ti je! Glavu dajem da 
je moja pokojna baba Stana bila triput jača na peru od njega... Nema druge, nego ti 
ćeš ovo morati da popraviš. Ne može to ovako ostati! 

ŠKUNCA: Da popravim? Šta je vama? Ja da popravim Šekspira, najvećeg engleskog pisca 
svih vremena! Oprostite, ali ja se to ne usuđujem. 

BUKARA: Ne beri ti brige, druškane. Šta onda ako je on tamo u nikoj buržoaskoj Engle- 
skoj pisac! Ja sam zato tute, u jednoj socijalističkoj zemlji sekretar partijskog akti- 
va. Samo ti popravi, a on može da ti puše otraga. 

ŠKUNCA: Ali šta da popravljam? Kako da popravljam? 

BUKARA: Pa lipo, brte, popravi kako bog zapovida, da te vas svit tute u selu razumi. Zar 
tebi nije lipše i, kako bi reka, telegentnije kad se ono u pismi veli: Oj ti mala iz mo- 
jega sela... Nu, Mile, odi vamo da zapivamo! 

BUKARA i PULJO pjevaju: 

Oj ti mala iz mojega sela, 
Šta si tako tužna nevesela? 
000000000009J! 

BUKARA: Eto, tako bi tribalo i to da preinačiš! 

ŠKUNCA: Pa vi ste poludjeli! To što vi tražite od mene, to je čisti kriminal! To je kažnjivo 
po zakonu. 

BUKARA: Šta kriminal? Šta kažnjivo po zakonu? Po čijem zakonu, en ti mliko Isusovo? 


Jesu li tute na vlasti Englezi, ili naš radni narod? To ćeš ti, druže, prominiti, kako 
sam ti reka, i kvit! 


ŠKUNCA: Kakvi Englezi, kakav radni narod? Što trabunjate! To je zločin prema kulturi. Ja 
to ne mogu i neću. 


BUKARA: Ako ti, druže učo, nećeš, dobro. Ne moraš, brte. Naći ćemo mi drugoga. Ali sve- 
te mi nedilje, nećeš dugo grijati strinu tute kod nas. Javit ćemo mi onim tvojim 
pretpostavljenim drugovima kako se ti staraš za prosvićivanje radnog naroda tute 
na selu. Nećeš ti, druže, biti u jednoj socijalističkoj zajednici povjerenik za kulturu i 
prosvitu, ne, ne! 

ŠKUNCA: Oprostite, ja nisam rekao da neću prosvjećivati narod. Nemojte čitavu stvar 
sada prebacivati na politiku, molim vas! Ja samo smatram da ovo što vi hoćete nije 
nikakvo prosvjećivanje, nego zatupljivanje naroda... Ali što se ja tu... Uostalom, za- 
što ne! Imat ćete to što želite. Samo molim, da se zna. Ja za to ne snosim nikakvu 
odgovornost! 


Pauza. 


MAČAK: Drugovi, ja bi se ništo nadoveza na diskusiju druga sekretara... Ja mislim da bi 
taj Amlet triba biti jedan pozitivan drug i rukovodilac koji se bori za prava radnog 
naroda. Ne može on tute da bude niki princ, pristolonaslidnik, šta ti ga ja znam, ki 
šta je bija, rečemo kazti, drug... ovaj... kralj Petar. To nije na liniji naše Partije. Tri- 
balo bi i to prominiti. 

ŠKUNCA: Lijepo bogami! Sad kad sam pristao da pojednostavim tekst, sad još tražite od 
mene da i sadržaj mijenjam. To je ipak malo previše! 

BUKARA: Ne, ne, ne, to nije ništa previše! Dobro govori drug Mačak. Nije kralj Petar bija 
za radni narod, nego je radija protiv njega. Taj drug iz Amleta nepravilno postavlja 
stvari. 


ŠKUNCA: Ali molim vas! Kralj Petar je jedno, a Hamlet drugo! Otkud nama pravo da zbog 
kralja Petra mijenjamo sadržaj »Hamleta«? 

BUKARA: Ako taj Amlet, druže, širi niku reakcionarnu propagandu, onda mi to možemo i 
moramo... Amlet triba da bude prestavnik radnika i seljaka. Ti to ima da popraviš! 

MAČAK: Ja mislim, drugovi, da je taj šta je napisa toga Amleta surađiva za vrime rata s 
četnicima! 

ŠKUNCA: Ja sam svoje rekao. Dramu skratiti, tekst pojednostaviti - to mi nije teško. Ali 
dirati u sadržaj, to ne mogu, pa da me sad objesite naglavce. 

BUKARA: Aha! Ti se, znači, slažeš s ovim šta je ta engleska buržoazija tute napisala. Po 
tvome je kralj Petar bija za narod, i tribalo bi ga jope dovesti na vlast, je li? Ako je 
tako, nećemo mi tvoju pomoć! Izvoli, brte, otići. Reakciji nije misto u našim redo- 
vima. 

ŠKUNCA: Molim vas nemojte iskrivljavati moje riječi! Ja se nisam tako izrazio. Ja želim 
samo reći da ne mogu pisati drugog »Hamleta«, jer se za to ne osjećam sposoban. 
Ja nisam Šekspir. 

BUKARA: Čekaj, čekaj, en ti milost Isusovu! Raskrinkat ćemo mi tebe prid narodnim ma- 
sama. Pokazat ćemo mi narodu tvoje pravo lice. Nemoj misliti da ćeš ti nas privari- 
ti. Dobro smo mi tebe nanjušili. Ti si, druže, satelit jedne kapitalističke sile... 


ŠKOKO upada: Šta ste tute nasrnuli na čovika? Puštite ga da radi kako on zna. Kog je be- 
laja on iša u školu, kad mu vi tribate soliti pamet! 

BUKARA: Tebe, Joco, niko ništa nije pita. Bolje ti je muči, i ne petljaj se u stvari u koje se 
ne razumiš. 

ŠKOKO: Ja se ne razumim, je li? A ti se puno razumiš. Kad si toliko pametan i učen, šta ti 
ne popraviš tu prestavu, nego čovika tute goniš? 

BUKARA: Dobro, ko siišta si ti da ti mene pozivaš na red? 

ŠKOKO: A ko si i šta si ti da se tute praviš najpametniji? 

BUKARA: Ako ništa, ja sam među vama najstariji. A osim toga, proša sam školu koju ni ti 
ni učitelj niste, a to je ona iz četrdesetprve. 

ŠKOKO: Nisi ti tu školu ni povonja! Misliš ti da ja ne znam kako si iša u borbu. Iša si, 
brajko, četrdesetčetvrte, kad su te regrutirali, i bija si ekonom u jedinici. A prije to- 
ga si strinu ladija gorika u Bukovici. 

BUKARA: Pazi ti, Joco, šta govoriš! Ti tute vriđaš, i to ne mene, nego narodnu vlast vri- 
đaš! 

ŠKOKO: Ma nemoj mi reći! A koji ti je to narod šta stoji iza tebe? Je li to možda Mačak? 

ŠKUNCA: Stani, mladiću! To nije potrebno. Ne treba meni nikakva pravda ni zaštita. 
Znam ja bolje od tebe kako izići na kraj s glupošću. Već deset godina ja se s njom 
rvam i gonim po ovom terenu. Iz pet sela ona me je dosad istjerala, a u ovom še- 
stom postalo mi je jasno da s njom treba živjeti u dobrom sustanarstvu... Dobro, 
drugovi, ja ću popustiti. Učinit ću sve po vašoj želji. Napisat ću vam novu dramu. 
Samo vas jedno molim: Neću da se nigdje spominje ni moje ni Šekspirovo ime! 

BUKARA: Bravo, učitelju! Takvog te oću! Evo ruke! Sad znam da si naš čovik. 


SŠKUNCA: Dobro, dobro, drugovi! Nemate mi na čemu čestitati... Sad vas molim da me 
ostavite malo samog... da razmislim o svemu. Kad svršim posao, ponovo ću vas 
zvati da probamo. 


Prisutni se dižu. 


ŠIMURINA: Da te nešto pitam, učitelju. Bi li ti moga, kad bude prestava, da me nikako 
namistiš na pozornicu, pa da lipo, brte, diskutiram s narodom ki ono nikidan na 
sastanku? Znaš kako je, ljudi neće razumiti prestavu ako im je niko ne bude tuma- 
čija. Mi smo ti, brte, ki čuci. Eto, ni ja ne bi zna šta sam gleda da mi uni drugovi iz 
Zagreba nisu cilo vrime tumačili: Ovo ti je, druže, ovako, a ovo jope onako! 


PULJO smijulji se: Dobro, a ko će onda prestavljati onog... onog... Amletova prijatelja? 

ŠKUNCA: U redu! Može Šimurina! Kako ne bi moglo! Sve može! Što god hoćete - može! A 
za Horacija ćemo lako. Sad kad je Hamlet postao čovjek iz naroda, narod je Hamle- 
tu prijatelj. 

ŠIMURINA šapće mu: Znači, sad je narod... 

ŠKUNCA: Jest... Narod je Horacije. 

ŠIMURINA odlazeći: Eto, narode, sad si ti... Amletu prijatelj. 


Prisutni se razilaze. 


BUKARA na stranu Majkači: Udovice, boga ti tvoga, šta si jaka. Ima u tebi više mesa nego 
u ciloj zadružnoj bikariji. 


Hvata je oko pasa. 


MAJKAČA otima se: Koji ti je vrag da si se tako pomamija? Nemoj tute, vidit će nas. Šta će 
reći ljudi. Nema ni godinu dana kako mi je umra muž. 

BUKARA: Ajde, ajde, nemoj mi se sad praviti nika manjurica. Kad ti je muž bija živ, nije ti 
bilo stalo šta će ljudi reći, a sad si mi ujedanput počela tute boga moliti. 

MAJKAČA: Onda sam to radila za dišpet mužu, jerbo se nije zna ponašati u postelji ki čo- 
vik, a sad to radim za svoj gušt, pa mi je stalo. 


BUKARA: En ti oči Gospine, noćas ću te zgužvati isto ki armoniku! Evo ovako... 
Zgrabi je. 


MAJKAČA: Ma okani me se, đavole... 
BUKARA: Slušaj... čekat ću te za po ure ispod smokve na kraju sela. 


MAJKAČA: Dobro, dobro! Samo da znaš! Neću na travi! Nije mi više dvadeset godina. A i 
reuma me muči. 


Odlaze. 


ŠKUNCA ostaje sam, duboko zamišljen. Vani je već pao sumrak. On lagano otvara 
knjigu s tekstom Shakespeareovog »Hamleta« i nezainteresirano je prelistava, a on- 
da se na jednoj stranici zaustavi i udubi u tekst. 


ŠKUNCA čita polagano: 
Sad sam sam. 
O, rđa sam i nitkov kukavan! 
... budalast, gadan mlitavac, 
Ja kunjam tu ko neki drijemalo 
I ne hajem za svoju stvar i ne znam 
Da kažem ništa... 
Ta zar sam ja kukavelj? Tko me zove 
Nitkovom? Tko mi glavu razbija? 
I tko mi čupa bradu pa mi je 
U lice baca? Tko me za nos štipa? 
I tko me u laž ugoni i tjera? 
Ej, tko mi čini to? Ha, bora mi, 

I to bih podnijet morao, jer valjda 
Golubinje sam jetre, nemam žuči 
Da njome svoju patnju zagrčim, 
Jer inače bih bio nebeske 

Sve jastrebove lešem toga gada 
Nahranio...! 


Svršetak druge slike 


ČUJE SE RADIOEMISIJA 


Prodor novih, socijalističkih odnosa u naše selo iz dana u dan sve je intenzivniji. No uza 
sve to, još uvijek nisu u potpunosti eliminirani ostaci starih, klasnih kapitalističkih od- 
nosa. Oni su se zadržali u vidu privatno-vlasničkog mentaliteta kod nekih klasno nesvje- 
snih i reakcionarno raspoloženih pojedinaca. Ovakve socijalizmu tuđe i neprijateljske 
pojave često su rezultat i nedovoljne budnosti partijskog rukovodstva, kao i nedovoljno 
razvijenog smisla za kritiku i samokritiku jednog dijela seljačkih masa sa inače izgrađe- 
nom socijalističkom sviješću. U mnogim seljačkim radnim zadrugama jedan dio članstva 
nije se u potpunosti saživio sa duhom kolektivizma i pokazuje stanovite privatno-vlasni- 
čke tendencije, a ponegdje ima i slučajeva utaje i pronevjere društvene imovine. 


Sve ove i ovima slične deformacije mogle bi se u neku ruku uzeti i kao normalne, s obzi- 
rom na to da je naše društvo još mlado i da je proces socijalističkog preobražaja našeg 
sela u posljednje vrijeme prilično ubrzan i dinamičan. 


A osim toga, u našem selu još uvijek žive reakcionarne i protunarodne snage u vidu raz- 
nih razvlaštenih kulaka, lihvara i njihovih slugu i pomagača, koje ne mogu nestati preko 
noći. No bez obzira na to, ne možemo a da se ne prisjetimo onih slavnih i velikih dana 
naše narodnooslobodilačke borbe, kada je na svim borcima ležao teret ogromne moral- 
no-političke odgovornosti za svaki postupak i kada se za ne samo ovakve drastične slu- 
čajeve namjernog prisvajanja društvene imovine, nego i za svaku i najmanju nehotičnu 
aljkavost i nebrigu prema njoj, plaćalo javnim sramoćenjem pred čitavom jedinicom, 
akoli ne čak i životom. Stoga je jasno da su ove nemile pojave dobrim dijelom i rezultat 
popuštanja upravo te moralno-političke odgovornosti kod jednog dijela komunista, koji 
su se, zadovoljni onim što su postigli, uspavali u svojoj sigurnosti i izgubili svaku samo- 
kritičnost prema vlastitom radu. Razni neprijateljski elementi, ostaci prošlosti, koji bi 
htjeli zaustaviti tok društvenog razvitka i vratiti ga natrag, to, naravno, koriste i zadaju 
nam udarce tamo gdje najmanje očekujemo. Zato je potpuno jasno da naše mlado dru- 
štvo mora angažirati sve svoje snage u borbi protiv tendencija egoizma, privatizacije, 
neodgovornog rukovođenja i nebrige u odnosu prema društvenoj imovini, bez obzira u 
kakvom se obliku one javljale, i da u tome moraju osobito prednjačiti i služiti primjerom 
drugovi komunisti, koji su i u ratu bili uzor svijesti i odgovornosti. Inače, ako dopustimo 
da ove pojave već sada, svega nekoliko godina poslije oslobođenja, uzmu toliko maha, 
onda se s pravom možemo pitati kuda bi nas to moglo odvesti i kakve bi teške i sudbo- 
nosne posljedice to moglo imati po izgradnju socijalizma u našoj zemlji i po budućnost 
naših naroda. Trebali bismo stoga ubuduće pojačati budnost, uočiti slabosti i kod samih 
sebe i učiniti sve za podizanje socijalističke svijesti kod našeg seljaka... 


1 Prijevod dra Milana Bogdanovića. 

TREĆA SLIKA 


Ista prostorija, samo nekoliko dana kasnije. Na sceni su BUKARA, PULJO i ANĐA. 
BUKARA uči ulogu napamet. 


PULJO: Bogami, Mate... sviđalo ti se, ne sviđalo... ono je istina. 
BUKARA: Šta je istina? 
PULJO: Ono što je reka Škoko. Da si tek četrdesetčetvrte iša u borbu. 


BUKARA: Pa... kako se uzme. I istina je i nije istina. Točno je da sam iša tek četrdesetče- 
tvrte, ali ja nisam sidija skrštenih ruku gorika u Bukovici ki šta on veli. 


PULJO: A tako! 


BUKARA Ma šta »a tako«! A reci ti meni kad si ti iša. Dva miseca prije meneka. I ti sad 
meni »a tako«! 


PULJO: Ali ja nigdi ne govorim da sam prvoborac. 


BUKARA: Pa i ne možeš ti da se mećeš sa mnom. Ja sam se odma' od početka borija... na 
svoj način. Pomaga sam partizane, dava im ranu, sakriva ih u kući. Nosija sam, br- 
te, glavu u torbi. 


PULJO: A moj Mate! Lako ti je na taki način biti prvoborac. 


BUKARA: Nemoj tako, brte Mile! Nije svako od nas stvoren da pušku nosi... Ja sam uvik 
bija dušom i tilom za Partiju... i borija sam se kako sam zna i moga... I zar će sad 
meni niko derle tute stavljati pod nos šta sam tek četrdesetčetvrte iša u borbu! En 
ti milost Isusovu, da mu ti nisi ćer obeća, zna bi mu bog šta bi mu bilo! 


PULJO: To je druga stvar. Tute on nema pravo. 


BUKARA: Slušaj, Mile! Ja i ti smo stari prijatelji, i možemo govoriti onako otvoreno ki 
čovik s čovikom. Taj momak će ti biti zet. U redu, ja ne želim da se u to mišam, ali 
bi ti mora malo više pripaziti kome daješ ćer... Zar on tebi nije sumnjiv u zadnje 
vrime? Pogledaj ga samo tute na probama! Uvik sidi u kantunu, sam, i ni s kim ni 
riči ne govori. Niti koga vidi niti koga čuje. A počeja je da luta noću po selu isto ki 
duv. Svaki put ga sritneš tamo di mu se najmanje nadaš. I uvik bulji ispod sebe i 
misli nikog belaja. Misli, brte, pa misli! 

PULJO: Ja tute ne vidim ništa sumnjivo. Momak je brigama pritisnut. Ćaća mu je u zatvo- 
ru zbog krađe. Nije to mala stvar. 


BUKARA: A ja ti velim da on smišlja niko zlo. Mi smo njegovog ćaću ulovili u krađi i po- 
slali u zatvor. I budi siguran da on nas sad vreba da nam se osveti... Ako nije i što- 
god gore. Vidija sam ga u zadnje vrime nekoliko puta s onim Markanom šta mu je 
ćaća bija ustaša. A i spopom sam ga vidija kako se ništo došaptava. 


PULJO: Misliš da bi on moga onako ništo politički, a? 

ANĐA: Nije istina! Ne viruj, ćaćo! Nije Joco taki. Ne bi on nikome na ža' učinija. 

BUKARA: Muči ti, curo! Šta ti znaš! Ti njega ne gledaš kroz oči, nego kroz suknju... Ali šta 
ti misliš, Mile, zašto se on mota oko tvoje Anđe? Tute u selu ima i lipših cura, a on 


je baš nju izabra... Viruj ti meni, on oće da se uvuče u naše redove. A možda da i te- 
be iskoristi za svoje petljancije. 


PULJO: Bogami... Moglo bi i biti! 

ANĐA plače: Ćaćo! Nemoj mu virovati, tako ti divice Marije! Ajme meni, jadna ti sam, ne- 
ću se udati! Ko će me posli uzeti ako me od Joce rastavite? 


PULJO: Ajde, muči, blesačo jedna, šta tute cmizdriš? Još ćemo mi, razumiš li me, ispitati 
je li sve to istina. Ako drug Mate ima pravo, šta će ti onda on? 

BUKARA: E, to je ono! Njega treba ispitati. Triba viditi šta se to kuva i miša u njegovoj 
glavi. 

PULJO: Znam. Tribalo bi. Samo... kako? 

BUKARA: Ima, brte, i tome lika. Za to bi najbolja bila tvoja Anđa. Ona je šnjim i onako... ti 
me razumiš... i on bi njoj reka sve šta ga muči... Samo kad bi ga ona na onako... 
stručnjački način ispitala. 

ANĐA: Ajme... Ne mogu ja to, ćaćo! Ja to ne znam. 

PULJO: Ti si to lipo zamislija. Samo nije ni on toliko blesav. 


BUKARA: Pušti ti to šta nije blesav. Kad bi ona, metnimo li, došla k njemu pa počela: Lipi 
moj, dragi moj, slatki moj Joco, reci ti meni, srce moje, šta je to s tobom u zadnje 
vrime; pa kad bi joj on ništo malo reka, a ona jope: Lipi moj, reci ti meni šta ti ona- 
ko misliš o narodnoj vlasti, a; a ja ti velim da ne bi odolija. Niko tute ne bi odolija. 
Ženske su lisice, znaju one to. 

PULJO: E, bogami, tako ćemo i napraviti! 

ANĐA: Ne... Za ime božje, ćaćo, ne znam ja lagati i pritvarati se. On će odma viditi da je 
to nika varancija. Neću ja to! 

PULJO: Slušaj, Anđe, svetu ti nedilju! Kad ja ništo naredim, nema tute oću-neću, ti to 
znaš. Lipo ćeš ga ispitati kako je reka drug Mate, pa bog! Jesi li razumila! 

BUKARA: Čekaj, čekaj, čekaj... Znaš da bi mi to mogli odma' danas posli probe... Evo, 
ovako! Kad sve svrši, ti bi ga, Anđe, mogla namamiti da dođe vamoka... To ti neće 
biti teško. Ostavit ćemo ti otvorena vrata i pogasiti letriku, tako da ne bude sum- 
njivo... A mi bi se, Mile, mogli sakriti nigdi tute... 

ANĐA: Jo, meni, majko moja... Kako ću ja to? 

BUKARA: Ma nije ti to ništa, curo! Imaš ti dobar mamac tute otpozadi. Mrdni mu njime 
dva-tri puta i šmugni vamo, pa ćeš viditi kako će on sam za tobom doći. 

ANĐA: Ali to nije lipo... Ja i Joco se volimo... On će me vinčati... 

BUKARA: Ajde, curo moja! Ko ti danas koga voli. To su sve šurke babe Jurke. Dođe i ode 
ki da nije ni bilo. Slušaj ti svoga kuma Matu! 


PULJO: Osim toga, šta ti znaš kako on tebe voli i zašto te voli. Mi smo tute, razumiš li me, 
mjerodavni da bi o tome donili zaključke. Ovo je i za tvoje dobro, i ima da nas slu- 
šaš. Kad svrši proba, vamo š njim! 

BUKARA: Pazite... neko dolazi! 

ANĐA: Ćaćo... molim te ki majku božju! Sve ću učinit... sve, samo to ne! 


PULJO: Oćeš, Anđe, en ti svetu Anđeliju, ili nećeš kruva isti. I pazi da mu ne izlaneš što- 
god od ovoga šta smo tute govorili, jerbo ću ti jezik odrizati. Jesi li čula? 


ANĐA: Ajme meni, jadna ti sam, šta će sa mnom biti! 


Ulaze ŠKUNCA i ŠKOKO. 


ŠKUNCA: Dobar dan! Oprostite, drugovi rukovodioci, malo sam, kao što vidite, zakasnio. 
Što ćete, poslovi, školske zadaće... 

PULJO: A ništa, ništa! Mi smo onako... ovaj... malo pričali, pa nam nije bilo dosadno. 

BUKARA: Je li, druže učo, šta ti veliš, bogati, kako napreduje ova naša prestava? 

ŠKUNCA: Moglo bi, doduše, i brže, ali što mogu... ja sam prezauzet... 

BUKARA: A kad bi to, ovaj, onako otprilike moglo biti gotovo? 

ŠKUNCA: Pa, s obzirom da je to za nas sitna riba, moglo bi već za mjesec dana. 

BUKARA Škoki: A, tako! Neka, neka! A ti Joco! Šta je s tobom, jadan ne bija? Sav si nikako 
uša u se ki da si se, brte, na dimu sušija! 

ŠKOKO: Pušti me na miru! 

BUKARA: Ih! »Pušti me na miru.« Nisam ništa zlo mislija. Samo onako... pitam. 

ŠKOKO: Ti mene nemaš šta pitati. Ni ti mene ni ja tebe. Jesi li čuja? 

PULJO: Ajde, ajde, nećemo se sad jope svađati! Nismo zato tute došli, nego da probamo. 
Ja mislim, druže učo, da bi tribalo početi odma"! 

ŠKUNCA: Pa da! Naravno! Treba početi što prije. Literatura pati... Dakle, drugovi, za da- 


nas sam pozvao samo vas četvoro, jer ćemo probati scenu iz trećeg čina između 
Hamleta, Ofelije, kralja i Polonija. Pazite ovamo, da vam još jednom objasnim situa- 
se da je lud kako bi ga uhvatio u klopku... Mračne snage reakcije u liku kralja i Po- 
lonija slute da on nešto zna i podmeću mu Ofeliju... to jest, Omeliju, do vraga, uvijek 
to zaboravljam... da ga ona onako malo ispita... Ali što ja to vama objašnjavam! Pa 
vi to znate bolje od mene. Dakle, na scenu, molim... Jeste li naučili tekst napamet? 


BUKARA: Da kud će! 


ŠKUNCA: Dobro, onda možemo početi. Najprije ćete se predstaviti publici. Prvo vi, druže 
sekretare. Idemo... »Ja sam, ljudi...« 


BUKARA: Ja sam, ljudi, jedan strašan kralj, 
Moja šaka udara ki malj. 
Sve poda mnom kuka, pišti, stenje 
Ljudi, stoka, drvlje i... i... i... kamenje. 
Samo Amlet, en mu božju majku, 
Na meneka podiga je hajku. 
Ali ja ću njemu na rep stati, 
I dvi ću mu... čekaj, čekaj, kako mu ga ono dođe? Aha! 
I dvi ću mu po tambuču dati! 
ŠKUNCA: Dobro je, samo znate, morali biste djelovati mnogo strašnije. Vi ste ipak kralj. 
Dajte, još jednom! 
BUKARA ponavlja čitav tekst vičući i groteskno gestikulirajući. 
ŠKUNCA: Izvrsno! A sada vi, druže Mile... »Pogledajte, ljudi...« 
PULJO: Pogledajte, ljudi, Polonija, 
Šta bi cilog vola sam izija. 
Kralj ga uvik... Kralj ga uvik... Kako ono? Aha! 
Kralj ga uvik do sebeka diže, 
Jerbo on mu golo dupe liže... 
Bogami, učitelju, ovo mi nikako ne iđe s jezika, pa ubi me. 
ŠKUNCA: Ali zašto? Pa to niste vi. To je Polonije, zar ne... A sad se okrenite ovamo... »Evo, 
kralju...« 

PULJO: Evo, kralju, Omelija moja, 
Neka bude uzdanica tvoja. 
Neka dvori tvoje kosti stare, 
Čisti kuću, štale i ambare. 


ŠKUNCA: Bravo! Izvrsno! Samo, znate, kad govorite takve opće poznate stvari... mislim, 
koje se odnose na likove iz komada... ne biste smjeli zapinjati. Idemo dalje! 


Uzima dvije stolice. 


A sada, kako bi Amlet trebao ovuda naići, kralj i Polonije pribjegavaju reakcionarnoj me- 
todi prisluškivanja i skrivaju se iza zida. Evo, recimo, ovo je zid. 


Postavlja stolice. 


Stanite tu, iza njega, molim, i čučnite! Niže, niže, još niže! Ta-ko! Omeliju ostavljaju tu, da 
sjedi na klupi... Evo, ovo je klupa! I daju joj tobože da čita nekakvu knjigu. 


Postavlja treću stolicu. 


PULJO: Ne valja, ne valja, druže učitelju! Što će joj kog belaja knjiga? Omelija je naša pra- 
va narodna korenika, a ne niko osušeno gospodsko strašilo u očalima. Daj ti njoj da 
radi niki narodni posal! 


ŠKUNCA: Gledaj, boga ti, kako se toga odmah nisam sjetio! Pa naravno! Knjiga se čita u 
onoj nazadnoj verziji... Imate pravo! Mogla bi, recimo, da krpi ocu hlače! 


BUKARA: Aja! Ne valja ni to! To je, razumiš li me, privatni sektor. Nek se ona bavi nikim 
poslom kolektivnog značaja! Daj joj, brte, da prede vunu. To rade naše cure. 


ŠKUNCA: Odlično! Neka predu vunu! Idemo dalje... Sad nailazi Amlet i govori svoj čuveni 
monolog: Biti il' ne biti... E, tu mi, vidite, morate ipak odati priznanje. Ja sam tu iz- 
bacio onu staru Šekspirovu subjektivističku dilemu. To: Biti il' ne biti, to je ovdje, 
znate, više jedna onako tipična naša, balkanska, hajdučka alternativa, u duhu naše 
svijetle tradicije: Ili ću ga ja njemu ili će ga on meni... Razumijete? Ne? Svejedno! 
Škoki: Idemo, mladiću! 

ŠKOKO: Pušti me, učitelju... Ne mogu! 

ŠKUNCA vuče ga nasilu: Hajde, hajde, nije ti to ništa... Jesi li naučio napamet? 

ŠKOKO vadi iz džepa papir. Nisam. 

ŠKUNCA i ŠKOKO govore zajedno, Škunca sa zanosom, a Škoko čitajući bez volje: 

Ili jesam ili ti ga nisam, 

Niti znadem ko sam niti di sam, 
I ću biti ili ti ga neću, 

I ću pasti u nevolju veću. 

Aoj, kralju, pljunem ti na lice, 
Zašto gaziš narodne pravice? 
Odi amo, boga li ti tvoga, 

Pa da vidiš, brajko, ko će koga. 
Kad te moja kujica propara, 
Neće tebi tribati likara. 

Nećeš našeg uživati truda, 
Neg ćeš isti od labuda muda... 

ŠKUNCA: Eto, tako bi to nekako trebalo... Malo prijeteće gestikulacije, malo škripanja 
zubima, malo kolutanja očima, da sve kraljeve ovoga svijeta od straha oblije smrtni 
znoj. Inače, moglo bi se protumačiti da ti je žao monarhije. 

ŠKOKO: Je li se ti to rugaš, učitelju? 

ŠKUNCA: Oprosti... oprosti, mladiću! Ako se rugam, ne rugam se tebi, nego sebi... sebi! 
Glasnije: Dobro! Da nastavimo! Imamo ljubavnu scenu između Amleta i Omelije. 
Dakle, ugledao si Omeliju kako sjedi i čita, to jest, rekli smo, ne čita, nego prede 
vunu, prilaziš joj i govoriš: Omelijo, moga srca diko, tebe voli malo i veliko... 

BUKARA: Čekaj, učitelju! A kako bi bilo da on njoj to zapiva, a? 

ŠKUNCA: Odlično! Može i zapjevati! Hajde mladiću! 

ŠKOKO: Ma šta me tute zezate... Neću! 

BUKARA: Pušti ti njega, učitelju. Ako on neće, mi ćemo. Odi, Mile... 

BUKARA i PULJO pjevaju: 

Omelijo, moga srca diko, 

Tebe voli malo i veliko... 

0000000000000] 
ŠKUNCA: Tako, tako, tako! A sad ti, Anđe, njemu odgovaraš... »Oj Amlete...« 
ANĐA pjeva Škoki: 

Oj Amlete, moja rano ljuta, 

Ja te volim po tisuću puta. 
ŠKOKO nevoljko pjeva: 

Omelijo, janje moje bilo, 

Ti si meni i drago i milo. 


ANĐA: Oj Amlete, moja muška snago, 
Ti si meni i milo i drago. 
ŠKOKO: Omelijo, ti si kano bajka, 
Bez tebeka jadna li mu majka. 
ANĐA: Oj Amlete, cvite moj rumeni, 
Bez tebeka, ajme ti se meni. 
ŠKOKO: Omelijo, biži od tuteka, 


Tebe oće mrazit od meneka. 


ANĐA: Oj Amlete, moje rosno cvijeće, 
Sad nas nitko rastaviti neće. 


BUKARA i PULJO: 0000000000000] 


ŠKUNCA: Bravo! Toliko je daleko od Šekspira, da on može sasvim mirno u grobu spavati. 
Idemo dalje! Slijedeća scena. Amlet glumi ludilo, a Omelija pokušava izvući od nje- 
ga što zna o kralju... 


ANĐA: Da te ništo pitam, učitelju! Kakva je cura ta Omelija? Ako ona voli Amleta, je li 
pošteno od nje da pomaže kralju? 

ŠKUNCA: Nije pošteno, ali je pametno! Voli, voli, voli, šta ti je to voli? To se ionako je- 
danput raspline kao dim. A ovamo, vidiš, mogla bi se zamjeriti kralju, mogla bi oca 
dovesti u nezgodan položaj, a to nije mačji kašalj. Uostalom, nije ni ona najgora. 
Ima ih koji su se i svoje vlastite pameti odrekli da bi se mogli skloniti u sigurnu lu- 
ku... Da nastavimo! Scena ludila: Amlet prodorno vrisne i valja se po tlu, a Omelija 
ga pita: Šta je tebi... Hajde, Anđe! 

ANĐA: Šta je tebi, Amlete mili, 

Jesu li ti na ža učinili? 
ŠKUNCA: A Amlet joj odgovara: Omelijo, golubice bila... Idemo, Joco! 
ŠKOKO se nervozno okreće od njega, a ŠKUNCA nastavlja: 

Omelijo, golubice bila, 

Pamet mi se jadnom pomutila, 

Jerbo nema dobrog ćaće moga, 

Ćaće moga, a svekara tvoga. 

Ti si, ćaćo, pravi junak bija, 

Za slobodu narod pridvodija. 

Otkad tebe tute nema više, 

Narodu se crna knjiga piše. 

A sad mu se ti ponovo obraćaš... Kako ono, a? 
ANĐA: Oj Amlete, svetoga ti duva, 

Ko je njega pod zemlju otpuva? 
ŠKUNCA govori u sve većem zanosu koji na kraju prelazi u bijes: 

Kralj je njega ljuto privarija, 

U slipo ga oko udarija, 

Jerbo kralj je kurvinskoga roda, 

Neprijatelj radnoga naroda. 

Aoj kralju, masna ti je brada, 

Čupat će je udarna brigada. 

Nećeš dugo narodnoga isti, 

Guzicom ćeš ti u draču sisti. 


Klone u stolicu. Tiho. 


Omelijo, biži kod fratara, 
I ostani uvik cura stara! 


ŠKOKO naglo izjuri. Pauza. 


BUKARA: Je li, učitelju! Zašto on nju šalje kod fratara? Šta će ona tamo? Ko je vidija, brte, 
da fratri pomažu napredni svit? 


ŠKUNCA: Ah, da! Oprostite! To je opet utjecaj onog starog konzervativca: »Ofelijo, idi u 
samostan!« Imate pravo! Mogao bi da je pošalje recimo, recimo... na radne akcije. 
To ćemo promijeniti... A sad, ja se ispričavam, drugovi, ali moram hitno otići. Dola- 
zi mi neka inspekcija u školu. Slijedeća proba je sutra u šest sati... I morate brže 
učiti tekst napamet. Osobito vi, drugovi rukovodioci. Doviđenja! 


Ode. 


BUKARA: Pa... oćemo li i mi? 
PULJO: Možemo... Anđe, ti znaš šta smo se dogovorili. 


PULJO ugasi svjetlo i potom iziđu svi. Nesto iza toga kroz prozor se izvana pomoli glava 
BUKARE. 


BUKARA: Brzo, Mile... Vamo, kroz ponistru... Za mnom! 
PULJO: Čekaj... A što ako su nas vidili? 

BUKARA ulazeći: Ma nisu nas mogli viditi. On ju je čeka tamo s one strane, a mi smo za- 
krenuli vamo, iza kuće... Brže, ulazi! Oni se mogu svaki čas vratiti! 


PULJO i BUKARA idu u kut gdje ima mnogo zastava nabacanih na gomilu, čučnu i 
pokriju se njima. Nešto iza toga otvore se vrata i na njima se pojavi ANĐA vodeći za 
sobom ŠKOKU. 


ANĐA vuče ga, a on joj se pasivno prepušta: Evo, vidiš! Šta sam ti ja rekla! Ćaća je zabora- 
vija zaključati vrata. Tute će nam biti najlipše... Odi, odi vamo, ne boj se... Fala bogu 
da jedanput možemo biti sami! 


ŠKOKO: M-da! Možemo! 

ANĐA: Ajme meni, kako si to reka? »Možemo«. Ki da ti nije drago šta smo sami. 

ŠKOKO bezvoljno: Drago mi je. 

ANĐA: Vidi ga samo, kakvi je! »Drago mi je, drago mi je.« Zašto si tako čudan, Joco? Lipo 
mi reci, je li ti drago ili nije? 

ŠKOKO: Reka sam ti, drago mi je da smo sami. Šta oćeš više... Kamo sriće da mi se zauvik 
pometu ispred očiju! Svi koliko ih je god! 

ANĐA zagleda se u kut sa zastavama: Joco... Ako ti nije tute lipo, ajmo ća... Ja znam jedno 
drugo misto... 

ŠKOKO: Ma ne radi se o tome. Dobro mi je i tute. 

ANĐA: Pa zašto si onda taki? 


ŠKOKO: Pušti me, Anđo, na miru, molim te ki boga! Šta ne vidiš da nisam pri sebi... Sve 
mi se miša... Ne znam di mi je glava! 


ANĐA: Reci mi, Joco, šta je to s tobom u zadnje vrime? Odalečija si se od meneka, odaš 
naokolo sam, uvik si mrk... Šta se desilo, za ime božje? 


ŠKOKO: Okani me se, Anđe! Ti to ionako ne bi razumila. 
ANĐA: Ja ne bi razumila? A ko će razumiti, ako ne ja? 


ŠKOKO: Jesi li ti slipa, Anđe? Imaš li zdrave oči? Zar ne vidiš ovi kurvarluk oko sebe? Vi- 
diš li šta se tute dešava? 


ANĐA vuče ga: Joco... Ajmo ća... Ajmo ća vanka... Vanka ćeš mi to pričati. 

ŠKOKO otima joj se: A što je najlipše ja sam tute najveća kurva! Da, da, ja! Ja sam skot, 
ništarija, pas podvijena repa. Jučer je moj ćaća osuđen na pet godina robije. Ni riči 
nije pisnuja da se obrani. A ja... ja još uvik ne mrdam ni malim prstom. I umisto da 
grizem oko sebe, ja od sebe pravim budalu, smijem se, kreveljim, pivam, i to za 
njih, za njih koji su ga strpali u zatvor... Pa jesam li ja čovik, majku mu božju? 

ANĐA: Ali, Joco, ti nemaš pravo da se na njih toliko ljutiš. Pa ti ne moš znati je li tvoj ćaća 
šta skrivija ili nije. 

ŠKOKO: Anđe, to si sad rekla i nikad više. Ti ne znaš ni po mise. Moj ćaća ništa nije kriv... 
ništa... Poslušaj... poslušaj šta mi piše! Ovo je pismo šta sam ga jučer dobija od nje- 
ga iz zatvora. Poslušaj, pa mi onda reci ko je lupež, a ko strada na pravdi boga... 

ANĐA: Joco... molim te... Nemoj mi sada čitati to pismo! Drugi put ćeš. 

ŠKOKO: Ne, ne! To moraš čuti! Odma' sada moraš čuti! Ti tribaš znati sve. 

ANĐA: Joco... Ne... Ne sada, tako ti milosti božje... Ja ti virujem... Evo, sve ti virujem. 

ŠKOKO: Baš zato i moraš odma' čuti. Da znaš zašto mi viruješ. 


ANĐA: Ne, ne... Ništa neću da čujem... Ništa neću da čujem... 

ŠKOKO čita uz svjetlost šibice koje neprestano pali: Anđe, slušaj kad ti velim. Ovo je važ- 
no... »Dragi moj sine...« 

ANĐA: Joco... Joco, molim te ki majku božju... 

ŠKOKO uporno: »... Evo da ti se javim sa par riči da sam dobro i zdravo. Ja tute imam sve 
šta mi triba i ništa mi ne fali i ti ne tribaš razbijati glavu oko toga fali li mi šta...« i 
tako dalje... to nije važno... Aha! Slušaj ovo... »Dragi moj sine, ti sigurno misliš ki svi 
drugi da je tvoj ćaća kra' iz zadružne blagajne. Ali tvoj ćaća nije iz zadružne blagaj- 
ne uzeja niti dinara. Onih deset milijuna koji manjkaju ja sam izda Bukari na nje- 
govo traženje za nabavku traktora i za nike popravke u zadruzi. To je sve bilo toč- 
no zapisano u knjizi rashoda, i kad i za što je izdano, ali ta je knjiga nestala oni isti 
dan kad je tribala doći komisija...« 

ANĐA: Joco, dosta... Dosta... Nemoj više! 

ŠKOKO: Slušaj ovo! Ovo je najvažnije. »I tako, dragi moj sine, komisija je našla knjigu pri- 
hoda, a knjigu rashoda nije, pa pošto su novci manjkali, mene je optužila za prone- 
vjeru. Ali knjiga rashoda je postojala i sve je u njoj bilo ubiljegovano, a to zna i Ma- 
čak, koji je sa mnom radija u kancelariji, ali Mačak sada muči ki kurva i neće da 
svidoči, jerbo mu je niko začepija gubicu ili ga je podmitija...« 

ANĐA: Ajme... Ajme meni, jadna ti sam, šta sam učinila! Nisam tako tila, nisam, bog mi je 
svidok. 

ŠKOKO: Sad točno vidiš, Anđe, ko je sve ovo zamiša... Ali čekaj, čekaj, Bukara! Kad te 
uvatim, majku ti božju, slistit ću ti glavu kamenom isto ki zmiji! Imitira rukama. 
Ovo ti je za jednu godinu robije... Ovo za drugu... Ovo za treću... Ovo za četvrtu... 
Ovo za petu... A onda ću čupati iz tebe komadić po komadić i bacati mačkama i pa- 
sima da te žderu... ovako... ovako... ovako... 

ANĐA: Umiri se, Joco, molim te ki Isusa! Nemoj vikat, čut će te! 

ŠKOKO: Oprosti, Anđe... Nisam tija! 


ANĐA: Ne smiš, Joco, bit tako nagal. Ti ne znaš šta se sve može desiti ako budeš tako ra- 
dija. Oni bi nas mogli zauvik rastaviti. I nikad se više ne bi vidili nas dvoje. 


ŠKOKO: Rastaviti? Oni nas? Kakve veze ima ovo s nama? 

ANĐA: Ništa ne pitaj, nego mi viruj! Ne diraj se u njih, Joco! Ne možeš se s rogatim bosti. 
ŠKOKO: S rogatim, e da... Još ćemo vidit ko je rogat! 

ANĐA: Joco, crni Joco! Tebi nije stalo do meneka. Ti me ne voliš. 


ŠKOKO: Ma nije u tome stvar. Moj ćaća pravedan strada. I ja... ja sam se tute šporka 
ovom prestavom. Ja oću da se operem. 


ANĐA vješa se o njega i plače: Joco, tako ti krvi Isusove, nemoj... Svome ćaći nećeš pomo- 
ći, a mene ćeš upropastiti. 

ŠKOKO istrgne joj se: Anđe, šta radiš tute među lupežima! Biži u grad! Zaposli se nigdi i 
ne dolazi više vamo! 


Naglo izjuri, a ANĐA ostane plačući. Iz zaklona izlaze BUKARA i PULJO. 


BUKARA: He, he... Rogat, a? 
PULJO: Reci mi, Mate, ki čovik čoviku. Ko je uzeja one pare? 


BUKARA: Samo naprid, mladiću! Nisu ni meni žuljevi izašli na pamet. Vidit ćemo ko će 
kome podrepit... Anđe, lipa moja! Ono pismo imaš mu uzeti! 

ANĐA histerično: Neću... Neću... Ništa vam više neću napraviti... Sriću ste mi upropastili... 
Spijuna ste od mene učinili... Neću više biti vaš špijun... 


Na vratima se pojavi ŠKUNCA, koji upali svjetlo. Svi ga zaprepašteno gledaju. 


ŠKUNCA: Oprostite... Nisam htio smetati... Vidim... pogašena svjetla... Mislio sam... 
PULJO zbunjeno: Ništa, ništa, učitelju! Samo se ti komodaj... Šta ti triba? 


ŠKUNCA: Ništa posebno važno... Mislim da mi je tu negdje ostalo... Pretražuje po pro- 
storiji i zaviruje pod stol i pod klupe. Eh, što ćete, godine su to, postajemo zaborav- 
ljivi... Ispod jedne klupe vidi knjigu. No, kao što sam i mislio, tu je... »Hamlet« Šeks- 
pirov... Popravlja i briše knjigu. Šteta! Netko ga je svega izgazio... Još jednom, dru- 
govi, oprostite na smetnji i... sutra u šest. 


Ode. 


PULJO: Mate, pita sam te ko je uzeja one pare? 

BUKARA gleda za Škuncom: A šta ako je on sve čuja i sve razumija? 
PULJO povišenim glasom: Mate... ko je uzeja one pare? 

BUKARA šuti. 


Kraj prvog dijela 

DRUGI DIO 


ČETVRTA SLIKA 


Prošlo je nekoliko tjedana. Dekor ostaje isti. Ulaze ŠKUNCA i ŠKOKO unoseći jedan veliki 
sanduk, koji Škunca odmah stane otvarati. 


ŠKOKO: Šta ti je to, učitelju? 

ŠKUNCA vadi kraljevsku odoru: Eto, vidiš, sanduk. A u sanduku... kraljevsko ruho. I to 
ono što ga nose pravi kraljevi, a ne ovi navrnuti... Ne razumijem samo što je one iz 
Gradskog kazališta potaklo da nam pošalju ove kostime. Nije valjda ljubav prema 
književnosti! 

ŠKOKO razgledava opremu: Oćemo li mi ovo metnuti na se kad bude prestava? 


ŠKUNCA: A metnut ćete... Premda od toga nikakve koristi. Ništa tu ne pomažu kostimi, 
moj mladiću! Bukara ostaje Bukara, a Puljo Puljo! 


ŠKOKO: Zapaliti... Sve bi ovo tribalo zapaliti... Politi benzinom i užgati. I ove kostime, i 
ovu pozornicu, i ovu prestavu, i... sve zajedno. 


ŠKUNCA: Oho! Malo neobična ideja za glavnog glumca! 

ŠKOKO: Pušti me, učitelju! Nemoj me još ii ti... Dosta mi je moje muke. Ćaću su mi zatvori- 
li, a mene su tute doveli ki medvida na lancu da svit zabavljam. 

ŠKUNCA: Moram priznati, mladiću, da ti se čudim. Ti si, koliko vidim, bistar i pošten 
momak, i... oprosti... nije mi jasno zbog čega ti ovdje od sebe praviš majmuna. Mož- 
da je smiješno da ti to baš ja govorim, koji sam tisuću puta veći majmun od tebe. 
Ali eto, ja sam čovjek u godinama, imam obitelj, i teško mi je plivati protiv bujice. A 
ti si mlad, neovisan. Ne razumijem što tebe veže za ovu predstavu! 

ŠKOKO: E, kad bi ja to zna, učitelju... Koliko sam puta dosad reka! Neću više! Idem im re- 
ći nek se gone u božju mater... Ali se ujedanput sitim da bi moga Anđu izgubiti... pa 
nemam snage... I onda jope pomislim... oni su moga ćaću upropastili... i jope oću 
pobići ća... ali mi onda dođe u glavu da bi možda bilo bolje da ostanem, pa da na- 
đem lupeža i da ga svima pokažem... I tako jope ostanem i idem se šta sam osta. Pa 
mi se onda sve pomiša, i više ne znam šta oću, šta neću... A vrime prolazi, i ja sam 
još uvik u toj blesavoj prestavi... I pari mi se da će mi glava puknuti... 


ŠKUNCA postavlja dvije stolice na stol: A moj Joco, ti si još naivan! Ti misliš, ako pronađeš 
lopova i upreš prstom u nj, da će se time sve riješiti. Pa ti ne znaš s kim imaš posla. 
Svi koliko ih je god stat će u njegovu obranu, pa će i tebe još optužiti za krađu. Ti 
možda i ne slutiš tko je sve ovdje u stanju da ti podmetne nogu. Ja ne želim nikoga 
optuživati, ali... ono neki dan, kad sam se s tobom tu sudario na vratima, Anđa te, 
izgleda nešto špijunirala... 


ŠKOKO: Nije istina! To ne može biti! 

ŠKUNCA: Na žalost, istina je! Uostalom, tu sam u mraku zatekao nju, Bukaru i Pulju kako 
upravo o tome govore. Pretpostavljam da je ona trebala navesti te da pričaš, a oni 
su čuli sve što si joj rekao. 

ŠKOKO: Nije moguće... To nije moguće! Ti me lažeš, učitelju! 

ŠKUNCA: Ja tebe da lažem? Ako ikome uopće želim dobro u ovoj selendri, onda si to je- 
dino ti, budi uvjeren! 

ŠKOKO: Ali Anđa da radi protiv mene... To ne mogu virovati... To ne može biti! 

ŠKUNCA: Na tvom bih mjestu, dragi mladiću, bio mnogo oprezniji, ili bih otišao sasvim 
odavde. Što možeš... takvi su ljudi! 

ŠKOKO: Učitelju... Učitelju... Tako ti milosti božje... 

ŠKUNCA: Pst! Mir! Dolaze! 


Ulaze s grajom PULJO, BUKARA, MAČAK, ANĐA, MAJKAČA, prvi, drugi, treći, četvrti 
i peti seljak te nekoliko seljanki. 


BUKARA: Još ovo malo godina što ti priostaje, pa di si bija - nigdi, šta si radija - ništa! I 
šta ćeš drugo, brte, nego isti i piti. Da bar nešto imaš od života prije negoli te vrag 
odnese. 

MAČAK pije iz demižona tako da mu se cijedi niz bradu: Dobro li ti je ovo vino, Mate! Va- 
lja ti, brte, da ga u zlatu platiš! Di si ga nabavija? 

BUKARA: Di sam ga nabavija! Sam sam ga pravija. Drito sam ga iz bačve izvadija. Uzmite, 
drugovi, probajte! 

PRVI SELJAK pije: Bogami, ki da ga je Isus za se točija! 

MAČAK: A jesi li ga šta proda? 

BUKARA: Jesam nikidan, Ličanima, po dvista, dva barila. Nisu tili dati više, kurvini sino- 
vi! 

PRVI SELJAK: Po dvista! Nije ti se tribalo ni šporkavati za te pare! 

DRUGI SELJAK pije: Nema, ki grom je! I mrtvi bi ga pili. 

MAJKAČA: Nu, daj i meni zeru, da skvasim grlo. Ništo mi se osušilo. 

ŠKUNCA: Idemo, drugovi, idemo! Nemamo mnogo vremena! 

PULJO: Oće li danas dugo trajati, učitelju? Meni je priša. 

ŠKUNCA: Ne, danas ćemo biti uviđavni prema dramskoj književnosti. Dakle, drugovi, 
molim vas, pažnja! Počinjemo probu! Danas je na redu čuvena scena »Mišolovka« 
ili iskušavanje kraljeve savjesti. Tamo u »Hamletu« na pozornicu izlaze nekakvi 
glumci koji kralju prikazuju nekakvu predstavu, da bi mu savjest ulovili u klopku. 
Međutim, ta savjest koja se da uloviti u klopku, to je isuviše preživjelo za ovako 
naprednu sredinu kao što je ova naša. I ja sam, naravno, trulu hamletovsku »Mišo- 
lovku« pretvorio u demonstraciju radnog naroda protiv diktatorskog monarhistič- 
kog režima... Idemo, dakle! Evo, tu gore sjedi, recimo, kralj. Izvolite, druže sekreta- 
re, popnite se! Drugarica Majkača sjedi do njega... Drug Puljo ovdje, drug Mačak 
tu... a drugarica Anđa do svog oca. BUKARA i MAJKAČA penju se na stol i sjednu na 
stolice, a ostali zauzmu mjesto oko njih. Počnimo! 

BUKARA: Čekaj, čekaj! Ne valja, druže učitelju! Prestavjamo li mi tute nike izrabljivače 
naroda, ili ne prestavljamo! Triba, brte, da se to vidi. Daj nam da iskrenemo dvi-tri 

čaše u se! To mu ga dođe ki uživanje u narodnim trudima, a jope nikako lakše je i 
prestavljati kad grlo skvasiš. 


MAČAK: E, Mate, ova ti je, vala, ki da ti je bog prišapnija! 
TREĆI SELJAK: Daj tu damižanu da s njome blagoslovimo! 
ČETVRTI SELJAK: Ne moš, brte, suva grla ni ovce čuvati, a kamoli prestavljati. 


MAJKAČA: Aja, aja! Ne iđe to ovako na prazan želudac. Nuder, Anđe, rode, evo ti ključ, pa 
skočider dolika u birtiju i donesi oni pršut šta je na tezgi.. Ne zaboravi i jednu 
štrucu kruva! 


BUKARA: Bravo, Mare! Ki da si mene pitala! 
PULJO: Anđe, Anđe... dvi kapule. 


MAČAK: Imam i ja jedan pridlog. Kad već idemo i pijemo, bija bi red da i na karte zaig- 
ramo. Ne more to jedno bez drugoga, je li tako? 


BUKARA: Pravilno! I ta mu stoji! Neka, brte, publika vidi kako gospoda uživaju dok radni 
narod znoj proliva. Kako će ljudi inače znati ko smo i šta smo? Jeli tako, učitelju? 

ŠKUNCA: Pa sad... Ljudi to znadu i bez tih ceremonija. 

BUKARA: Ne beri ti brige, učitelju! Pušti ti samo meneka. Kad ja vodim prestavu, ne mo- 
že promašiti. 

ŠKUNCA: Molim, molim! Ja ništa ne kažem. Vi ste vlast, vi odlučujete! 


BUKARA, MAJKAČA, PULJO i MAČAK igraju »briškulu« i povremeno piju, a ŠKUNCA 
ispisuje transparente. 


BUKARA s napunjenom čašom pjeva, a ostali prihvaćaju: I zato, braćo, pijmo ga, dok ne 
puk... Ispijaju čaše... ne zora, jer to je naša navika Klaudijevog dvora... 

MAČAK: Igraj, Polonije, ćaćo moj, ti si od ruke! 

PULJO: Šta da ti bacim, Lajerte, sine moj, oćeš li punata ili lišo? 

MAJKAČA: Vaše veličanstvo, Klaudije, mužu moj, ubij to malom briškulom! 

BUKARA: Ne mogu, o Gertrudo, velika je... kralj. 

MAJKAČA: Baci ga, sriću mu vrag odnija, šta ga čuvaš! 

BUKARA: Ovaj fanat baštuni nije vridan, Gertrudo, da ga kraljem dižem. 

PULJO: Lajerte, sine moj, pričepi tog kralja jačom briškulom! 

BUKARA: Vidi trice, en joj boga materina, di se ona morala u njega naći! 


Ulazi ANĐA noseći pršut i kruh. 


MAČAK: Ćaćo moj, Polonije, eno Omelija, tvoja ćerka, a moja sestra, pršuta nam nosi. 
BUKARA: Omelijo, nariži kralju, svome gospodaru dvi fete tamo di je crveno! 

PULJO: Ne zaboravi i ćaću svoga, o Omelijo! 

MAJKAČA: Nuder, Polonije, slugo moja, natočider svojoj Gertrudi malo iz damižane! 


ANĐA reže pršut i kruh i časti ih, a oni jedu, piju i igraju. 


PRVI SELJAK: Lipo, bogami! Vi se gori častite ki prava gospoda, a mi doli suva grla. 
DRUGI SELJAK: I to još drugovi rukovodioci! A socijalizam, a ravnopravnost? 

BUKARA: Slušaj ti, Šime! Je li tebi jasno da mi tute prestavljamo monarhiju, a ti zadnju 
rupu na svirali. I red je, brte, da se mi kripimo, a ti da brstiš... Ajmo! Di smo ono 
stali... 


PULJO: Igraj u špade, Lajerte, u špade, odnija te vrag blesavog! 
MAJKAČA: Štrocaj to muškim karikom, Klaudije! 
BUKARA: Ne mogu štrocati, Gertrudo, evo ti fureštog. 
MAČAK: Lišo, Polonije, lišo, en ti mliko Isusovo. Gertruda će ubiti! 
PULJO: Pazi, sine moj, Lajerte, njezino veličanstvo Gertruda dalo je mot od kavala! 
BUKARA: Gertrudo... Gertrudo, lišo ili karika! 
MAČAK: Evo fanat, toliko da zasmrdi! 
MAJKAČA: Aj k vragu i karte! Moram ašom ubiti ili karika dati! 
BUKARA: Ništa! Žrtvuj aša, o Gertrudo! Ima još briškula u igri... Ajmo, drugovi, sad je pis- 
ma na redu... pisma. 
SVI pjevaju: Žderi, loči, tovi se ki prase, 
Meći u se, na se i poda se, 
Na grbači potlačene klase, 
Sirotinje i narodne mase! 
O-ho-hoj! 
BUKARA: Ajde, vi doli! Šta čekate? Sad je na vama red. Dižite bunu i obarajte monarhiju! 
Nećemo valjda mi još i rušiti sami sebe! 
ŠKUNCA dijeli seljacima transparente. Prvom seljaku: Evo transparenta, drugovi! Gotovi 
su. Možemo započeti s pobunom. Ti vikni: Doli kralj Klaudije i njegova klika! 
PRVI SELJAK okrenut publici: Doli kralj Klaudije i njegova klika! 
ŠKUNCA: Hajde, hajde, vi drugi! Odmah mu odgovorite! 
SELJACI: Doli! 
BUKARA: Čekaj, čekaj, učitelju! Je li tute publika kralj, ili sam ja? Kome oni to viču? Šta se 
meni ne okrenu? 


ŠKUNCA drugom seljaku: Pravilno! Okrenite se tamo, drugu sekretaru... Sad ti: Nećemo 
monarhiju u Danskoj! 


DRUGI SELJAK: Nećemo monarhiju u Danskoj! 

SELJACI: Nećemo! 

ŠKUNCA trećem seljaku: Sad ti onu svoju... brže... 

TREĆI SELJAK: Doli tiranija kraljice Gertrude! 

SELJACI: Doli! 

ČETVRTI SELJAK: Daj i meni jednu da viknem... Ja nemam ništa. 


ŠKUNCA: Hajde, vikni: Doli sluge reakcionarno-monarhističkog režima na čelu s izdajni- 
kom Polonijem! 


ČETVRTI SELJAK: Doli sluge reakcionarno... Ajde, bogati, učitelju, daj mi štogod kraće! 
SELJACI: Doli! 


ŠKUNCA: Živila republika radnog naroda Danske pod mudrim rukovodstvom predsjed- 
nika Amleta! 


SELJACI: Živila! 
BUKARA: Ajmo... Kolo... Sad je kolo na redu! 

Prvi seljak uzima diple s mješinom i svira, a drugi treći, četvrti i peti seljak započnu 
kolo oko BUKARE. PULJO, MAČAK, MAJKAČA i ANĐA im se pridruže. BUKARA osta- 
ne sam sjedeći na stolu, jede, pije i dijeli okolo komade pršuta, dok kolo igra oko nje- 


ga. 


KOLO pjeva: Klaudije, izjelice stara. 
Ti ne vridiš ni pedeset para, 
Pljunemo ti u obadva oka, 
Nek se vidi da si grdna stoka. 
Polonije, sagnjile ti kosti, 
Narod će te vilama probosti. 
Neka znade kraljica Gertruda 
Da će mužu filovati muda. 
Oj Amlete, diko našeg roda, 
Postavi se na čelo naroda. 
Narod će nam procvitati dosta 
Ispod tvoga mudrog rukovodstva... 
BUKARA ustane vitlajući pršutom i flašom. Muzika i kolo dostižu kulminaciju. 
KOLO: Ožeži... Op, Op, OP... Opali... Op, Op, OP... poskoči... Op, OP, OP... Ožezi, opali, poskoči! 
ljuhuhu! 
BUKARA: Bravo, kurvini sinovi! Tako se igra, en ti opanke Isusove! Vamo dolazite da se 
kucnete sa mnom! Svi, koliko vas je god. Sve vas volim ki braću rođenu kad tako li- 
po prestavljate! 


Puni čaše. 

MAČAK: Naprid... navali, narode! Evo ti medecine! Ne triba ti ići u likara! Živija drug Bu- 
kara! 

SVI uzimaju čaše: Živija! 

BUKARA: Odi i ti, učitelju! Šta stojiš tute po strani? Zaslužija si, brte! 

MAČAK: Živija učitelj! Živila prestava! 

SVI pjevaju: Živili! Pij-mo-ga, pij-mo-ga, sve do dana bi-lo-ga! 
Piju. 

MAJKAČA razgledava kovčeg, vadi krunu: Ajme meni, svašta li tute ima! A šta je ovo uči- 
telju? 

ŠKUNCA pijući: Eto, vidite, drugarice! Kruna... kruna što je kraljevi nose. 

MAJKAČA: Aj k vragu! Pa to je onda za me. A di se ovo stavlja, je li na glavu, a? 

ŠKUNCA: Da, svakako, ali samo u slučaju da postoji. 

MAJKAČA stavlja krunu na glavu: Uha! Da me vidi kralj Petar, povuka bi me za sobom u 
emigraciju. 

ŠKUNCA: Čekajte, čekajte! Kraljica mora imati i ogrtač. 


Vadi iz kovčega kraljevski ogrtač i vješa joj ga preko ramena a ona se penje na stol 
do BUKARE. 

BUKARA: Je li, učitelju! Ima li i za me tute koja kruna? Jesam li ja kralj ili nisam? 


PULJO: Neće ti, Mate, pasirati. Za tvoju bi glavu tribalo skinuti obruč s bačve od sto lita- 
ra. 


BUKARA stavlja krunu koju mu dodaje MAČAK: A vidi me, en ti milost Isusovu! Da se ko- 
jim slučajem monarhija vrati, di bi mi bija kraj! 


Seljaci prilaze kovčegu, vade dijelove renesansne odjeće, s čuđenjem ih razgledavaju i 
razvlače. 


MAČAK vadi triko: Šta je ovo, en ti svetu nedilju! Ne znaš jesu li gaće ili bičve! 

PULJO: A vidi, Mate, ove jakete! Ima nike rukave, paru, brte, dva mijura od prasca! 

ANĐA vadi svilenu haljinu: Ajme meni, jadna li sam! Kako ću ja u ovome odati? Zaplest će 
mi se noge pa ću pasti. 

PRVI SELJAK: A nu ovih kratkih pumparica! Ovakve su i moje Stane mudante. 


MAJKAČA: Jesu ga, brte, i ove kraljice neki berlavi svit! Kad po kući meću vliko robetine 
na se, kako se oblače onda kad iđu vanka u ledenicu? 


DRUGI SELJAK uzima pancir-košulju: Gledaj, bogati, ovog čuda! Jaketa od žice! Pa ovo je, 
brte, ki stvoreno za u polje. Niti se dere niti šporkaje. 


BUKARA: Odi mi, kraljice, sidi mi tute u krilo da te malo tronguzam! 

MAJKAČA sjedne mu u krilo i vrisne: Aaaaaa! Ubode me nešto! 

BUKARA drži je za grudi: Jo, šta imaš dva čentruna, kraljice! Čekaj da ti iscidim malo 
kvasine iž njih! 

MAJKAČA otima se: Pušti me, sriću ti vrag odnija! Šta radiš tute prid svitom! 


Oboje se sruše i valjaju po stolu. 


TREĆI SELJAK stavlja na glavu šešir s perjanicom: Kukuriku! Pivac na krovu... pivac na 
krovu... 


ČETVRTI SELJAK vitla mačem: Vidi ovu sablju, matere ti božje! Pari čačkalica za konjsko 
prkno! 


PETI SELJAK umotan u crni ogrtač: Babauuu! Bižite, ljudi, iđe ba-ba-roga! 
PRVI SELJAK u ženskoj haljini: Dobar dan! Dobar dan! Ja sam gospodična mački slična! 


DRUGI SELJAK diže mu haljinu: Gledaj mu noge, sriću mu vrag odnija! Vake nema ni Gre- 
ta Garbo! 


MAČAK navukao je triko i groteskno se klanja prvom seljaku: Molit ću fino gospodičnu 
jedan poljubac u obraščić! 

PRVI SELJAK zadigne haljinu: Evo u donji, pa ako ćeš i dva! 

MAČAK udari ga nogom: Biž k vragu! Smrdi ti iz usta! 

ČETVRTI SELJAK bode ga mačem otraga: Gospodična, šuplja vam je kanta! Triba je malo 
letovati! 

PETI SELJAK sa šljemom: Nuder, Mačak, popišaj se malo tute, da počastimo našu kralji- 
cu! 

MAČAK pjeva i igra sa prvim seljakom: Jebala Mara soldata, soldata, dobila krunu od zla- 
ta, od zlata... 

MAJKAČA: Ovamo! Svi! Oko mene! Skačite! Plešite! Pivajte! Ja sam kraljica, ja tute zapo- 
vidam. Oću veselje da se do neba čuje! 


Seljaci plešu oko MAJKAČE odjeveni u nošnje Elizabetine epohe, valjaju se, prebacuju, 
razvlače dijelove odjeće i pjevaju: Kad se Mara zaželi medenih kolača, ona šalje BU- 
KARU... Ona stoji uspravno, podbočivši se o kukove u kraljevskoj odori i ponosno ih 
promatra. Čitavo to vrijeme ŠKOKO sjedi u kutu, duboko zamišljen, ne obraćajući pa- 
žnju na sve to, a kad veselje dosegne kulminaciju i kad počnu i njega nasilu uvlačiti u 
kolo, on ne može više izdržati. 


ŠKOKO iz svega grla: Ostavite me... Ostavite me, bando lopovska! Šta mislite da sam ja 
nika budala i da možete raditi sa mnom šta vas je volja. Mog ćaću ste upropastili ni 
kriva ni dužna, a sad oćete sa mnom sprdnju praviti... Ali prisist će vam to, ja vam 
kažem, lupeži prokleti! 


Duža pauza. Svi su zanijemili i zaprepašteno gledaju ŠKOKU. ANĐA mu prilazi. 


ANĐA: Joco... lipi moj! Šta ti se dogodilo? 

ŠKOKO: A ti, Anđe, s tobom ja imam poravnati teške račune... Kad te čovik pogleda, u pi- 
tar bi te stavija... A kad tamo, ti si otrov najgori od svih... 

ANĐA zabezeknuto: Joco... Šta to govoriš, za ime božje? 


ŠKOKO: Još pitaš? Još pitaš šta govorim... Ja sam ti budala virova... Mislija sam: Voliš me. 
Tebi mogu sve reći... A ti si me špijunirala i sve si ovim banditima prinila... Ne dola- 
zi mi više na oči, jesi li čula! Svršeno je među nama! 

ANĐA histerično: Ajme... ajme meni, šta sam doživila! Ljudi! Držite me... Ubit ću seee... 
Ubit ću seee! 


Bježi u kut, baca se na zemlju i plače. 


PULJO: Ti si ništo puno diga rep, mladiću! Suspregni malo jezik, jerbo bi i nama moga 
niki ćuk skočiti u glavi! 

ŠKOKO: Muči ti, predsjedniče od slatke vode! Tebe niko nije ništa pita. Bolje ti je puši 
Bukari pod rep. Ionako ne znaš ništa pametnije. 

PULJO bijesno: Šta si reka? 

BUKARA: Stani, Mile, pa ti si bar razuman čovik! Šta ne vidiš da momak nije pri sebi? Pu- 
šti mene, ja ću š njime... Slušaj, Joco! Caća je ćaća, i mi znamo da ti je teško. I eto, mi 
ti ne uzimamo za zlo to šta govoriš. Ali jope, viruj, brte, nemamo mi protiv tvoga 
ćaće ništa. Nismo mi ništa krivi i... ža' nam je šta je tako ispalo... Ajde, sad lipo umiri 
se, popij čašu vina, pa će jope biti sve u redu. 


Pruža mu čašu. 


SKOKO instinktivno uzme: Hm! Čaša vina! I ti misliš da ćeš jednom čašom vina mene ku- 
piti... Evo šta ćeš me dobiti! 


Polije ga. 
BUKARA briše se suzdržavajući bijes: Ovakve se stvari ne opraštaju, Joco! Ali nek ti bude, 


jerbo vidim da nisi pri zdravoj pameti. Samo... ne razumim čemu ti ovo služi. Tvoj 

ćaća je pogrišija i dobija je kaznu koju je zaslužija. Ovakvim ponašanjem ti ništa ne 
možeš prominiti. 

ŠKOKO: Čekaj ti malo, prijatelju! Ko je zaslužija tu kaznu, a? Govori, ko? Ti ili on? 

BUKARA: Ja? ... Kaznu?... Šta oćeš time reći? 

ŠKOKO: A tako! Sad se praviš da ne znaš, je li, tico? Mislija si da neće nikad izaći na vidi- 
lo! 

BUKARA: Šta ovo ima da znači? 

ŠKOKO: Evo vam lupeža, drugovi i drugarice! Evo ko je uzima pare iz blagajne... Tobože 
za nabavku traktora, za popravak štale, za kupovinu đubriva... A onaj moj berlavi 
ćaća mislija je... rukovodilac, prvoborac, di će on... Slušajte... Slušajte, drugovi, šta 
mi ćaća piše iz zatvora, pa sudite sami... Pretražuje džepove, ali ne nalazi ništa. Di 
mi je pismo... Maloprije mi je bilo tute u ovom žepu... Neko mi je uzeja pismo... To je 
tvoje maslo, Bukara. Oćeš da i pismo uništiš ki šta si uništija knjigu rashoda... Vrati 
mi ga odma, ili će svašta biti... 


ŠKUNCA, koji je polupijan, polako se povlači i sjedne u kut, a glava mu klone na prsa. 


BUKARA: Pismo? Je li ko od vas, drugovi, vidija neko pismo? Ej, Joco, šta je s tobom, bo- 
lan? Ti ne znaš više šta govoriš. 

ŠKOKO: Ti si uništija knjigu rashoda iz koje se točno vidilo da si ti uzima zadružne pare... 
Mačak... Mačak... Ti znaš da je ta knjiga postojala. Ti si radija u istoj kancelariji s 
mojim ćaćom... Mačak, govori! 


Zgrabi MAČKA za prsa. 


MAČAK otima se: Ja nisam vidija nikakvu knjigu. Ne znam ja ništa! 
ŠKOKO drma ga: Priznaj, marvo, ili ću te... 
MAČAK: Ostavi me... Ti nisi pri sebi! 


Otima se i pobjegne od njega. Seljaci pograbe ŠKOKU. 


BUKARA: Stanite! Stanite, drugovi! Nemojte tako! Momak je bolestan i s njim triba dru- 
gačije. Je, Joco, ti imaš pravo, sve je tako kako ti veliš. Ajde, jadan ne bija, ajde lipo 
kući, lezi i odmori se malo, pa će ti biti bolje. Dajte, drugovi, pomozite mu, otpratite 
ga! 

ŠKOKO istrgne se seljacima: Stani! Da mi niko nije blizu doša! Nisam ja bolestan i dobro 
znam šta govorim... A tako! Vi ste svi, znači, ista banda! Svi služite ovom lupežu! 
Ali, čekaj, čekaj! Još ćemo se mi obračunati. Istirat ću ja istinu na sunce. 


Krene prema izlazu. 


ANĐA prepriječi mu put: Joco... Stani... Poslušaj me, tako ti milosti božje! Nisam kriva... 
nisam... 


ŠKOKO: Skloni mi se s puta, kurvetino jedna! 


Gurne je i ode. 

ANĐA plače: Ćaćo... sramota, ćaćo! Ko će me više pogledati! Šta ću sada, jadna mi majka 
koja me rodila! 


Duga pauza. Čuju se ANĐINI jecaji. 


BUKARA: Eh, tako vam je to, drugovi! Teško je to raditi s ljudima. Evo, ovde, usrid srca 
mi je bilo ovo naše selo i ova zadruga, i vidili ste. Sad me optužuju da sam lopov. 
Kad radiš pošteno, ne valja, kad kradeš, jope ne valja... I pravo je da mi se ovo desi- 
lo. Kaže se: »Ko s dicom liježe, posran ustaje«... Idemo... Idemo leći... Dosta je za 
danas! 


Seljaci se razilaze. 


PULJO nakon što seljaci odu: Mate... Reci mi... di je svršila ta knjiga rashoda? Ti bi to mora 
znati! 


BUKARA: Ne zabadaj nos, Mile, u ono što te se ne tiče! 
PULJO: Oprosti, Mate, tiče me se! Ja imam pravo da to znam. 


BUKARA: Bude li tebe zanimala ta knjiga, moglo bi se dogoditi da i mene zanima na koji 
si ti način sagradija najmoderniju kuću u selu. Tvoja plaća je za to mala, golube! 


PULJO: Stoko... Stoko... Pfu na te! 
Ode vodeći ANĐU, a BUKARA za njim. ŠKUNCA ostaje sam. 


ŠKUNCA pijanim glasom: 
Biti il ne bit - to je pitanje! 
Jel dičnije sve strelice i metke 
Silovite sudbine u srcu 
Podnositi il zgrabit oružje, 
Oduprijet se i moru jada kraj 
Učinit? Umrijet - usnut, ništa više! 
I usnuvši dokončat srca bol 
I prirodnih još tisuć' potresa 
Što baština su tijelu. To je kraj, 
Da živo ga poželiš: umrijeti 
I usnut! Usnut, pa i snivat možda... 


Svršetak četvrte slike 

ČUJE SE RADIOEMISIJA 


Nema ni dvije godine otkako se u Hrvatskom narodnom kazalištu prvi put poslije oslo- 
bođenja održala premijera Shakespeareove tragedije »Hamlet« u režiji Karla Benkovića, 
a evo, već sada imamo priliku vidjeti ovaj poznati kazališni komad u novoj scenskoj pos- 
tavi Tomislava Auera. Bez obzira što se radi o jednom proslavljenom kazališnom djelu, 
koje spada u vrhunska ostvarenja svjetske literature, i o bez sumnje njegovoj uspjeloj 
scenskoj realizaciji, ne možemo a da ne dovedemo u pitanje repertoarnu politiku ove 
naše renomirane kazališne kuće. U vrijeme velikih i po naš narod sudbonosnih društve- 
nih zbivanja, okupacije, narodnooslobodilačke borbe, izgradnje i obnove, pa temeljite 
izmjene društvenog sistema, baviti se kazališnim djelima svjetske književnosti, bez ob- 
zira koliko su ona poznata i velika - ne znači li to u stanovitom smislu i nemoć jednog 
kazališta da se uključi u tokove društvenog razvitka i nije li to na jedan određen način 
njegovo zatvaranje u sebe, ograđivanje i distanciranje od naše društvene stvarnosti, kao 
i njegovo služenje samome sebi? Teatar nije i ne može biti nekakva kula u oblacima, sa- 
građena radi sebe same, niti nekakav hram čiste umjetnosti u koji pristup imaju samo 
posvećeni, već jedan od oblika žive narodne svijesti, dio naroda samog, upravo njegov 
probuđeni dio, tribina na kojoj će se na određeni način tretirati njegovi najvitalniji soci- 
jalni i politički problemi. Zato je upravo neshvatljivo da se od oslobođenja do danas na 
daskama Hrvatskog narodnog kazališta nije pojavio ni jedan komad suvremenog doma- 
ćeg pisca, a u posljednje dvije godine, između prve i druge scenske postave »Hamleta«, 
ni jedan domaći komad uopće. 


No bez obzira na ove kritičke primjedbe koje se tiču repertoara, dužni smo odati i pošto- 
vanje naporima onih koji su radili na novoj scenskoj realizaciji »Hamleta«. Iako je ovaj 
veliki Shakespeareov komad već nekoliko puta u različitim režijskim postavama došao 
na daske Hrvatskog narodnog kazališta, Auer nije svojom zamisli slijedio ni jednu od po- 
znatih scenskih realizacija ove tragedije, već je, iskoristivši njene bezbrojne interpreta- 
tivne mogućnosti, uspio pronaći vlastitu i originalnu scensku koncepciju. Reducirajući 
sve atraktivne, vanjske i fabularne komponente na minimum i svodeći scenu samo na 
neophodan dekor, Auer je uspio gledaočevu pažnju skrenuti s onoga što je u odnosu na 
hamletovski problem efemerno i akcidentalno i Shakespeareov komad nam, tako pročiš- 
ćen, prezentirati u njegovoj punoj esencijalnosti. Jedino što bi se režijskoj postavi moglo 
zamjeriti bilo je to što je u poznatoj sceni »Mišolovka« isuviše u prvi plan istakla kralja 
Klaudija i njegovu krizu savjesti, dok su pritom Hamlet i putujući glumci ostali u pozadi- 
ni, tako da je time na neki način poremećena ona živa i pulsirajuća komponenta pred- 
stave u kojoj je Hamlet glavni spiritus movens. 


Rudi Hohnec, koji je nastupio u naslovnoj ulozi, donio nam je lik Hamleta neposredno, 
intimno-toplo i prirodno, izbjegavajući suvišni patos, te mu je tako poznati monolog »Bi- 
ti ili ne biti...« djelovao više kao intimno nesnalaženje pred onim što dolazi negoli kao 
univerzalna ljudska dilema na granici između bitka i nebitka. Ovakva njegova igra staja- 
la je u priličnoj diskrepanciji s dijaboličkim, infernalnim patosom kralja Klaudija, u in- 
terpretaciji Vikija Fellera, koji je mjestimice, osobito u momentima paroksizma, bio 
pretjeran i neuvjerljiv. Melita Mikloušić-Astricki pokazala je u ulozi Ofelije izvanrednu 
senzibilnost za sve tanane, suptilne lirske nijanse ovoga lika, premda u scenama ludila 
nije uvijek uspijevala očuvati bitne značajke Shakespeareove junakinje, pa joj se uloga u 
cjelini ne doima integralno. Od ostalih aktera vrijedno bi bilo spomenuti još jedino Mari- 
jana Crnčića u ulozi grobara, koji je, ekvilibrirajući između tragike i cinizma, uspio na- 
metnuti se publici svojom osebujnom i uvjerljivom igrom. 

PETA SLIKA 


BUKARA i MAJKAČA sjede na stolicama koje su podignute na stol kao u prethodnoj slici. 
Pred njima stoji ŠIMURINA s papirom u ruci. Oko njih su porazmješteni ostali: PULJO, MA- 
ČAK, ŠKOKO, ANĐA, prvi, drugi, treći i četvrti seljak te prva i druga seljanka. U sredini je 
ŠKUNCA koji drži u ruci tekst i, živo gestikulirajući objašnjava. 


ŠKUNCA: Sad pazite, drugovi! Ovo je posljednji prizor. Dajte da jedanput probamo 07z- 
biljno i kako treba. Znate da je u nedjelju predstava... Ti, Šimurina, znaš svoju ulo- 
gu. Ti ćeš zajedno s narodom komentirati ono što se zbiva na sceni. Pazi dobro! Od 
toga kako ćeš ti ljudima protumačiti predstavu ovisi sve. Ponašaj se kao da imaš 
publiku pred sobom. Hajde, počni! 

ŠIMURINA govori zapinjući i gledajući povremeno u papir. I tako, narode moj lipi, došli 
smo mu kraju. Još samo da vam pokažemo svršetak, pa možete kući na spavanje... 
Vi ste sve vidili, drugovi i drugarice, kako su se Amlet i Omelija meračili jedno na 
drugo i kako bi im više puta doša škerac da se malo ižđipaju. I jedanput tako, brte 
si ga moj, udare ti uni u đipanje malo priko mire, pa ti Omelija dobije od Amleta, 
kako bi reka, jednu lipu malu porciju sledovanja... 

ŠKUNCA prvom seljaku: Odmah upadni s pitanjem! 

PRVI SELJAK: Kakvog sledovanja? 

ŠIMURINA: 0, odnija te vrag blesavog kad ne razumiš! Un joj dite ugradi. Eto, je li ti sad 
jasno... I kad se, drugovi i drugarice, una tako raskvasala, un ti ni pet ni šest, emi- 
grira lipo u inozemstvo. A una, sriću joj vrag odnija, bez pameti ki sve ženske, puš- 
tala je da joj misi pogaču dok joj je bilo lipo, i nije tila da vodi, kako bi reka, knjigo- 
vodstvo. A kad je vidila da joj se kašun počeja nadimati, pokaje se, i onako berlava 
ki šta je bila, udavi ti se u nekoj baretini. 

ŠKUNCA prvoj seljanci: Ovdje vi, drugarice, upadate... »Aj k vragu tamo...« 

PRVA SELJANKA govori uz pomoć ŠKUNCE: Aj k vragu tamo, znaš! Šta tute govoriš! Jad- 
noj maloj uzeti poštenje i ostaviti je, pa je berlava. Ti si berlav, a ne ona! 

ŠIMURINA: Muči, ženska glavo, ti to ne razumiš... I unda, drugovi i drugarice, kad je kralj 
vidija šta se desilo, pomisli... 

ŠKUNCA: E, sad se vi, druže sekretare, dignete... 

BUKARA ustane: Čekaj, čekaj, Amlete, mulo od kurve! Sad si se... kako ono, aha... zalipija 
guzicom za peć. Platit ćeš boga svog! 

ŠIMURINA: I ode ti un tako Omelijinom bratu, koji se zva Leart... 

ŠKUNCA: Laert! 

ŠIMURINA: ... Lajert... Taj je Lajert bija, drugovi i drugarice, sve ovo vrime nigdi u emi- 
graciji... Ode ti un njemu, pa mu reče... 

ŠKUNCA: Mačak... ovamo do kralja. Vi mu se, druže sekretare, obraćate... »Slušaj ti...« 

BUKARA: Slušaj ti, druže Lajerte! Tebi je ono govno od pasa, onaj Amlet sestru upropas- 
tija, a ti sve ovo mirno gledaš! Da sam ja na tvom mistu, en ti mliko Isusovo, prike- 
ljija bi ga kamenom uza zid isto ki palačinku... 


ŠKUNCA: Hajde, Šimurina... nastavi! Što čekaš? 

ŠIMURINA: I kad se, drugovi i drugarice, Amlet vratija iz inozemstva... 

DRUGI SELJAK: Šta se kog belaja vraća? 

ŠKUNCA: A dalje? ... »Šta nije moga...« 

DRUGI SELJAK pokazujući trećeg seljaka: To smo rascipili u dva komada. To on sada ka- 
že. 

TREĆI SELJAK: Šta nije moga ostati tamoka di je i bija? 

ŠIMURINA: Vidi budale... 

MAČAK: Ne valja! Ne valja... Vidi budale. Sad su dva! 

ŠIMURINA: Vidi budala! Šta je un zna šta ga čeka? Un je mislija da je Omelija živa i da će 
je un jošte koji put provozikati po travi... I kad se un tako vratija, kralj, ne budi lin, 
nagovori ti Lajerta i Amleta neka se idu rvati... I sad nek mi neko tute među vamika 
kaže zašto je to uradija! Je li zato da vidi ko je od njih dva jači? 

ČETVRTI SELJAK: Da kud će! 


ŠIMURINA: E, tute sam te čeka! U tome i je stvar šta njemu do toga nije bilo. Nego je un 
tija, brte si ga moj, da Lajert potajice za vrime rvanja usmrti Amleta... I eto, drugovi 
i drugarice, sad ćete tute na pozornici viditi šta je bilo. Zato dobro otvorite oči i uši! 


ŠKUNCA: E, sad je na redu scena borbe. Pazite, ovo mora ispasti tip-top. Prošli put nije 
bilo dobro. Namješta SKOKU, koji mu se pasivno i bezvoljno opušta. Ti, Joco, stani 
ovdje... A ti, Mačak, obilaziš oko njega i bijesno režiš... 

MAČAK govori kružeći oko ŠKOKE i režeći: A tute si, Amlete, je li? Dođi mi samo, dođi, 
pantagano smrdljiva! Kad te šakom dovatim, neće ti pomoći nikakva medecina! 


ŠKOKO čita jedva čujno i monotono: Šta se tute praviš važan, posre jedan? Okreni se sa- 
mo oko sebe i pogledaj se! Da rebac prdne, otpuva bi te. 


MAČAK stane. Pauza. 


ŠKUNCA: No, Mačak... Što si stao? Nastavi! 
MAČAK: A di je ono »u zrak«... Otpuva bi te u zrak... 
ŠKUNCA: Nema toga. To smo izbacili. 


MAČAK kao prije: I ti mi to govoriš, ti, puzdro od prasca! Stani prid zrcalo ako ne znaš 
kakav si... Stane i zamisli se. Šta ono sad dođe? 

ŠKUNCA: Sad mu se pljesneš po stražnjici. 

MAČAK udari se po čelu pljesne se po stražnjici: Jest! Tako je! Pljesnem se! Evo ti, na, ovo 
ti je slika i prilika! 

ŠKOKO: To pokaži materi svojoj, đubre, nek ti tuda ulije malo pameti koje nemaš! 

MAČAK: Znat ćeš ti, govno, čiju si sestru upropastija, ja ti velim, kad budeš criva svoja po 
putu skupljati! 

ŠKOKO: Ma nemoj! Da te se ne bi pripa! Evo ti, na, roge, pišu kokošji, tebi i onome ko te 
se boji! 

ŠKUNCA: Pokaži mu, pokaži mu roge! Nije dovoljno to samo reći. 


ŠKOKO bezvoljno pokazuje »roge«. 

BUKARA: Druže Lajerte i druže Amlete! Ja sam kralj ija vam zapovidam: Dosta je bilo tih 
ričusina! Kad ne možete lipo u miru i slozi živiti, tute ćete se isprid meneka porva- 
ti. Ko bude jači, na njegovoj je strani pravda. 


ŠKUNCA: Hajde, Joco, odgovori... »Neka bude...« 

ŠKOKO tiho: Neka bude! 

ŠKUNCA: Što čekaš, Mačak? I ti kažeš: »Neka bude!« 

MAČAK: Ma šta ću ja tute... Kad on ovako bez srca prestavlja, onda se ni meni ne da. 


ŠKUNCA: Molim vas, drugovi! Molim vas malo discipline... Idemo, Šimurina! Ti nastavljaš 
s komentarom. 


ŠIMURINA: I eto, narode moj lipi i dragi, sad će biti povuci-potegni. Amlet i Lajert su 
spremni za borbu, a tute su i prestavnici reakcionarnog režima. Došli su, kurvini 
sinovi, da vide kako će Amlet svoj mladi život na pravdi boga izgubiti... 


PRVI SELJAK: Pazi, Amlete, privarit će te! Oće da te ubiju. 


ŠIMURINA: Ne bojte se, drugovi i drugarice! Ništa uni ne mogu Amletu. Pogledajte ga 
samo kako je kršan i jak! Nema - momak od oka! Amlete, rano moja, imaš ramena, 
paru, brte, krila sokolova! 


ŠKUNCA: Ti, Joco, digni ruke u vis! Pokaži mišice da ti se vidi snaga! 
Namješta ga. 


ŠIMURINA: I evo, drugovi i drugarice, borba počinje... 
MAČAK ugrize ŠKOKU za nogu. 


ŠKUNCA: Idemo, drugovi... Podršku... Pružajte podršku Hamletu! Vi ste na njegovoj stra- 
ni. 


PRVI SELJAK: Drž' mi se, Amlete, srićo moja! 

DRUGI SELJAK: Osvitlaj obraz radnog naroda! 

TREĆI SELJAK: Pokaži muladi pasjoj snagu svoje junačke desnice! 

DRUGA SELJANKA: Naprid, Amlete, diko i ponosu naroda Danske i ciloga okoliša! 


ŠKUNCA: Sad se njih dvojica rvaju... rvaju se, rvaju se, rvaju se... i Hamlet obori Laerta... 
Lezi, Mačak, tu na zemlju... A ti mu, Joco, klekni na prsa i obuhvati ga rukama oko 
vrata... Tako... ŠKUNCA aranžira prizor. Hajde, drugovi, vičite! Vi napeto pratite 
borbu. Vi ste uzbuđeni. Vi navijate za Hamleta. 


PRVA SELJANKA: Bravo, Amlete, jabuko moja rumena, golube moj bili... 

PRVI SELJAK: Ščepaj Lajerta govnara za grkljanicu, nek mu duša skoči među zube! 

DRUGI SELJAK: Pričepi ga, marvu, da se odma u gaće posere od muke! 

TREĆI SELJAK: Stenji, samo, stenji, kraljev liziguze! Vrijeme je da i ti oćutiš šta je narod- 
na šaka. 

ČETVRTI SELJAK: Ubij ga, Amlete, en mu mliko Isusovo! Ne daj mu stoki da živi! 

ŠKUNCA: Sad svi u jedan glas! 

SVI: Ura! Živija Amlet! 

ŠIMURINA: Drugovi i drugarice! Gledajte kako se prestavnici radnog naroda dižu na no- 
ge da ruše truli monarhistički poredak! 

ŠKUNCA: No, drugovi, što ste se ukočili? Rušite monarhiju! Skidajte kralja i kraljicu s 
njihova prijestolja! Seljaci hvataju BUKARU i MAJKAĆU i skidaju ih sa stola. Pjes- 
ma... Pjesma... To trebate raditi uz pjesmu! 

SELJACI pjevaju: 

Reakcijo bacamo te vanka, 
Došlo vrime narodnog ustanka! 
0000000000000009J 

ŠIMURINA: Drugovi i drugarice... Narod se diga na ustanak pod mudrim Amletovim ru- 
kovodstvom... Bacija je pod noge kralja i njegovu kliku... 

ŠKUNCA: A sad oduševljenje... Oduševljenje, molim! 

PRVI SELJAK: Živila sloboda! 

DRUGI SELJAK: Doli šišulja Gertruda! 

TREĆI SELJAK: Doli ispičutura Polonije! 

ČETVRTI SELJAK: Doli Lajert, konjski smrad! 

ŠIMURINA: Pravda je pobijedila, drugovi i drugarice! Pravda uvik mora pobijediti, jerbo 
je una na strani sirotinje i radnog čovika! 

SVI: Tako je! Bravo! Živija Amlet! Doli neprijatelji pravde i slobode! 

MAČAK: U pomoć... U pomoć... On me davi... On me zbilja davi! 

ŠKOKO izvadi nož i stavi ga MAČKU pod grlo: Natrag svi... Da mi nije niko blizu doša! Ako 
iko išta pokuša, gotov je... Slušaj Mačak... Tako mi svete nedilje, priklat ću te ki pile 
ako ne kažeš ovako prid svima di je nestala knjiga rashoda... Ti to znaš, ti si je vidi- 
ja... Govori, majku li ti božju... 


Pritisne mu nož na grlo. 


MAČAK: Ne... Joco... ne, nemoj... To boli... Ja nisam ništa kriv... Bukara... Bukara mi je na- 
redija da je spalim... Ja nisam zna šta će mu to, kunem ti se... Obeća mi je velike pa- 
re... Nemoj mene, Joco, molim te... 

ŠKOKO diže se: To...to... To sam tija da se čuje... Eto, drugovi i drugarice, sad svi znate di 
je lopov... Sad znate ko je uzima pare iz zadružne blagajne, a onda zapalija knjigu 
rashoda da se ne bi vidilo da su njemu u ruke došle... Moj ćaća pravedan strada. 
Zovite miliciju, idemo na sud, brzo! 

BUKARA: Ma čekajte! Kakvu miliciju, kakav sud? Ko može dokazati da sam ja zapalija 
knjigu rashoda? Zar je nije moga zapaliti i tvoj ćaća kad je vidija da mu dolazi in- 
spekcija i da će se otkriti da u blagajni ima manje nego što bi tribalo biti po onome 
koliko je izdano... Zar se to ne bi moglo i tako protumačiti, a? 

ŠKOKO udara se po laktu: Evo! Ništa ti to ne pomaže, Bukara! Ovaj put se nećeš izvući. 
Svi su čuli šta je reka Mačak. Idemo, drugovi, na sud. Svi ćete mi biti svidoci. 

BUKARA: Šta je tebi, Joco, jesi li ti pri sebi? Šta ti misliš da su ovi ljudi toliko budalasti da 
će povirovati onome šta kaže čovik kome si ti nož pod grlo stavlja... Evo, neka sada 
kaže ono šta je prije reka... Mačak, jesam li ti ja naredija da knjigu zapališ? 

MAČAK: Neka on iđe samo dalje od mene s tom nožinom, pa ću onda govoriti! 

BUKARA: Pušti ti njega! Ne može on tebi ništa dok smo mi tute. Samo ti reci! 

MAČAK: Pa sad... znate, drugovi... kako da kažem... 

PETI SELJAK upada lamatajući rukama: Ljudi... Ljudi... Škokić se obisija u zatvoru... Evo, 
sad je doša čovik iz grada... Obisija se, majke mi božje! 


Svi su zanijemili. Duga pauza. 


ŠKOKO: Ubili ste ga... Vi ste ga ubili... Bija je pravedan ki sunce, a vi ste ga upropastili da 
bi sebe oprali... I ja sam cilo vrime bija tute s vama... u tim maškarama... 

BUKARA: Eto, drugovi, sad vam je sve jasno... Sad vidite i sami da mi nismo ništa krivi! 
Pravedan čovik neće se nikad obisiti... A ja se nadam, Joco, da sada i ti vidiš kako 
stvari stoje... Ono, istina, ja te razumim, ćaća je ćaća, i nama je ža' šta je sve to tako 
ispalo. Za pravo reći, nije triba ovako... Skupo, priskupo je platija svoju pogrišku, 
ali jope, moraš i nas razumiti... 

ŠKOKO: Razumija sam ja vas dobro! Vi ste obična razbojnička banda! Vi ste ga natirali da 
se obisi... Ali čekaj, čekaj! Neće to na ovome ostati! Kad nigdi nema pravde za moga 
ćaću, divice mi Marije, ja ću je sam uzeti! 


Poleti nožem na BUKARU. Nekolicina seljaka baci se na nj. Čuju se glasovi: Drž' ga! 
Vuci ga nazad! Razoružaj ga! Uzmi mu nož! Nakon kraćeg rvanja sve se smiri. ŠKO- 
KU drže prvi i drugi seljak, a BUKARA, koji se u gužvi srušio na pod, polako ustaje dr- 
žeći se za ruku. 


BUKARA seljacima koji mu priskaču u pomoć: Ništa, ništa, drugovi! Sve je u redu. Samo 
me malo ogreba. 


ŠKOKO otima se: Puštite me... Puštite me, kad vam kažem! 


BUKARA popravlja se: Šta čekate, ljudi? Šta ne vidite da je čovik pomanita od žalosti. Nek 
skoči niko gorika na telefon i zove bolnicu u gradu... Njemu triba likara dovesti! 


ŠKOKO: Čekajte! Stanite! Nikud se ne mičite! Sve će se objasniti. Ja nisam bolestan. Pulji. 
Druže Mile! Reci im da nisam bolestan... da je istina šta govorim... Ti znaš ko je lu- 
pež... 

PULJO tiho: Pušti, Joco! Dosta je šporkice na svima nama. Šta ćemo se jošte šporkavati? 
Ionako tvoga ćaću više niko ne može vratiti. 


ŠKOKO: Anđe... Anđe, raju moj... Oprosti... Puno sam te uvridija... Pomozi... Ne meni... 
Mome ćaći pomozi... Ti si vidila njegovo pismo... 

ANĐA: Joco... Dalje od mene... Reka si mi da sam kurva... Šta oćeš sada? Pušti me... Puštite 
me svi... 


Bježi van plačući. 
ŠKOKO Majkači: Mare... Mare, lipa moja... 
MAJKAČA: Nemoj ti mene tute mišati! Ne znam ja ništa! 
ŠKOKO: Učitelju... Učitelju... 
ŠKUNCA: Oprosti, Joco... Znaš i sam! Ja se ni u što ne petljam. Mene se to ne tiče. 


ŠKOKO: Jure... Šime... govorite... Je li iko čovik među vama... Niko ništa... Nema čovika... 
Nigdi ne moš naći čovika... En ti krv Isusovu... 


Naglo izjuri. 

BUKARA nakon duže pauze: Eto, drugovi i drugarice, vidili ste! Nije lako napraviti reda u 
ovako velikom poduzeću ki ova naša zadruga. Tute, brte, ima i mržnje, i krađe, i 
zavisti, i šta ti ga ja znam. Ja ne velim. Nije ni kod nas šta rukovodimo baš sve u re- 
du. I kod nas ima pogrišaka i propusta i nepravilnosti. Ljudi smo, i toga mora biti... 
Ali šta da o tome govorimo? Pa mi smo spremili prestavu kakvu još neće upamtiti 
Donja Mrduša. To što nam je Amlet otiša, ništa ne znači. Mi ćemo, ako triba, igrati i 
bez njega. Je li tako, drugovi? Tišina... Šta ste tute umukli... Mi smo spremili presta- 
vu, čujete li... To triba proslaviti... Pisma... Kako iđe ona pisma... »Uživajmo, braćo 
draga, neka iđe sve dovraga...« Jure... Šime... Mačak... Pivajte, en vam mliko Isusovo! 


PRVI SELJAK počinje nevoljko, a ostali pomalo prihvaćaju: 


Uživajmo, braćo draga, 
Neka iđe sve dovraga! 


BUKARA: Kolo... Dajte kolo... Ožezi... Opali... Poskoči... 


Seljaci započnu kolo oko BUKARE, koje se u početku okreće polako i kao sapeto ne- 
kim strahom, a idući prema kraju sve se više oslobađa i ubrzava ritam. BUKARA plje- 
šće u taktu igranja kola. 


BUKARA: Op, op, op, op, ožezi, opali, poskoči, ožezi, opali, poskoči, ritni se, baci se, krići 
se, vrti se, op, op, op, op... Šimurina... Daj ono... Kako iđe... »Čaše, pijati...« Penji se 
gori, brzo... SIMURINA i BUKARA popnu se na stol. 


ŠIMURINA govori u ritmu kola: 


KOLO: 


ŠIMURINA: 


KOLO: 


Čaše, pijati, žlice, botiljuni, 
pečeno meso i dobri bokuni, 
pohano pile i but od janjca, 
teleća noga i bubrig od prasca, 
papršnjak, kapula, frigana jetra, 
vino iz konobe svetoga Petra, 
slanina, kobasa i srce na žaru, 
donesi, kumašine, rakiju staru, 
pršut, kapula i paški sir, 

neka se znade da nam je pir! 
Uživajmo, braćo draga, 

Neka iđe sve do vraga! 
Trešeta, briškula, kupa i špada, 
članska knjižica, divica mlada, 
upravni odbor, postelja meka, 
žena nek u kući sidi i čeka, 
prkno udovice, visoka plaća, 
zaprdi i nai se dobrih kolača, 
oguli, operi, privrni, opali, 

u mekano sidi, cigaru zapali, 
masna brada i radni staž, 
ozbiljne stvari sve su laž! 
Uživajmo, braćo draga, 

Neka iđe sve dovraga! 


Kolo se vrti sve brže, vrtoglavije, luđe. 

ŠIMURINA: Opol, maraština, šunka, salama, 
maništra, fažol, srdela slana. 
BUKARA: Op, op, op, op, ožezi, opali, poskoči, ožezi, opali, poskoči, op, op, op, op... 
ŠIMURINA: Džigerica frigana, ženske mudante, 
godišnji odmor, narodne aute. 
BUKARA: Ritni se, baci se, krići se, vrti se, op, op, op, op... 
ŠIMURINA: Poloči, popišaj, požderi, poseri, 
izvuci, navuci, natakni, oderi, 
obrni, navrni, potari, pomuzi, 
posrči, uteci, zataji, naguzi. 
BUKARA: OP, op, op, op, čučni, prdni, digni se, mrdni, đipni, skoči, ljubim ti oči, op, op, 


Op, OP... 

ŠIMURINA: Jače, jače, jače, jače, 
skini gaće, skini gaće. 

KOLO: Ko-ne-pi-je-vi-na, 


Ne-zna-za-ve-se-lje, 
Ži-vi-ka-no-svi-nja, 
Za-nje-ga-je-ze-lje. 

ŠIMURINA: Kolači, kotači, blagajne, vile, 
zadružni savjet, pečeno pile, 
općina, kotar, praseća mast, 
janjeća muda, narodna vlast, 
odbor, komisija, kokošji šupak, 
manjak u zadruzi, teleći pupak. 

BUKARA: Op, op, op, op, brže, brže, brže, katrige, referenti, sastanci, spisi, kobasice, ugo- 
vori, izvještaji, di si, lokarde, traktori, šljivovica, teče, volovi, konji, ovce, smeće, 
zadruga, zadruga, zadruga, zadruga, vrti se, krići se, čučni, digni se, op, op, op, op... 

KOLO: Uživajmo, braćo draga, 

Neka iđe sve dovraga! 


Zamračenje. 


GLAS BUKARE: Ko je ugasija sviću? Ko je ugasija sviću? 
GLAS ŠKUNCE: Svjetlo... Upalite svjetlo... Svjetlo... 


Svršetak 

Tekst »Predstava Hamleta u selu Mrduša Donja«, napisan još godine 1965, redigirao 
sam dosad nekoliko puta. Ova njegova posljednja redakcija napravljena je u skladu s re- 
žijskom koncepcijom praizvedbe, održane u Teatru ITD 19. travnja 1971. Zahvaljujem 
se redatelju Božidaru Violiću, glumcima: Krešimiru Zidariću, Zvonku Lepetiću, Špiri Gu- 
berini, Božidaru Bobanu, Zlatku Crnkoviću, Mirku Vojkoviću, Mladenu Budiščaku, Ivi 
Ficiju, Tomi Kneževiću, Vladi Oblešćuku, Đuri Utješanoviću, Boži Trakiću te glumicama: 
Vlasti Knezović, Minji Nikolić, Leni Politeo i Zdenki Trach, koji su svojom kreativnošću 
pridonijeli oživljavanju teksta na sceni, te tako i ovom njegovom konačnom obliku. 

